open-index/open-wikipedia-markdown huggingface dataset:
李行里

**朝鮮翼祖康惠聖翼大王**諱**行里**，元斡東千戶所千戶，穆祖李安社之第四子也。

李安社配孝妃李氏，千牛衛長史諱公肅之女，生行里，元世祖至元十二年乙亥三月，襲職。十八年辛巳，世祖征日本，天下兵船，會于合浦。李行里蒙上司文字，將本所人戶，簽撥軍人，與雙城摠管府三撒千戶蒙古大塔失等赴征，遂見高麗忠烈王，至于再三，益恭益虔。每謝曰：「先臣奔於北，實脫虎狼之口耳，非敢背君父也。願上釋其罪。」王曰：「卿本士族，豈忘本乎?今觀卿擧止，足知心之所存矣。」初李安社時時往峴城，諸女眞千戶、達魯花赤，皆願納交，遂與之從遊。諸千戶禮待甚厚，必宰牛馬享宴，輒留數日。諸千戶有至斡東者，李安社亦如是，逮李行里承襲，遵而不改。李行里威德漸盛，諸千戶手下之人，多歸心焉。諸千戶忌而謀害之曰：「李行里本非我類，今觀其勢，終必不利於我。盍請兵於深處之人而除之，且分其財産乎?」乃謬告曰：「吾等將獵北地而來，請停會二十日。」李行里許之，過期不來。李行里親往峴城，唯老弱婦女在，丁壯無一人。問之一女，對曰：「貪其獸多，至今不返耳。」李行里乃還。道見一老嫗，頭戴水桶，手持一椀。李行里忽渴欲飮，老嫗淨洗其椀，取水以進，因言曰：「公不知乎?此處之人，忌公將圖之，請兵而去，非獵也，後三日必來。貴官威德可惜，不敢不告。」李行里惶遽而返，使家人船載家産，順流豆滿江而下，期會赤島。自與孫夫人，渡加陽灘，登高望之，則斡東之野，賊彌滿而來，先鋒三百餘人，幾及之。李行里與夫人，走馬至赤島北岸，水廣可六百步，深不可測，所期之船，亦未至，無如之何。北海本無潮汐，水忽退落約百步許，其淺可涉。李行里遂與夫人，累騎一白馬而涉，及從者畢涉，水復大至，賊至不得渡。北方人至今稱之曰：「天之所助，非人力也。」李行里於是陶穴而居，其基至今存焉。斡東之民，聞李行里所在，從之者如歸市，皆居島內。久之，取稷島、楸島、草島之材，作船十艘，至元二十七年庚寅，復以水路，還居宜州，孔州之民皆從之。其所居之地，至今稱爲赤田，以其自赤島而來也。孫夫人生二男，長曰嬀水，次曰福。夫人卒，再配貞妃崔氏，登州戶長諱基烈之女。遂置永業於州之脥村而居，又以民三十戶，處於州西十五里。後稱其地爲三十戶平。居數歲無子，與崔氏禱于洛山觀音窟，夜夢有一衲衣僧來告曰：「必生貴子，當名以善來。」未幾有娠，果生子於宜州，遂名曰善來，是爲李椿。窟在今江原道襄陽府。時李行里往來安邊，而亦或往來於和州、咸州。元成宗大德四年十月，宣授承仕郞，管領雙城等處高麗軍民、達魯花赤。某年九月十日，李行里薨，葬于安邊府之瑞谷縣奉龍驛北洞，卽智陵。其曾孫朝鮮太祖追尊曰翼王，朝鮮太宗追尊廟號曰翼祖，諡曰康惠聖翼大王。
## 引據
*《朝鮮太祖實錄·總序》
分類:元列傳
分類:高麗列傳
李椿

**朝鮮度祖恭毅聖度大王**諱**椿**，小字**善來**，蒙古諱**孛顔帖木兒**，元管領雙城等處高麗軍民、達魯花赤，翼祖李行里之第四子也。

椿受宣命襲職。配敬妃朴氏，斡東百戶贈門下侍中諱光之女。生二男，長曰子興，蒙古名塔思不花，次卽李子春。朴氏卒後，移居和州，娶趙氏，雙城摠管之女。生二男三女，長完者不花，次那海。

初李行里以咸州土地平衍沃饒，斡東之民南來者，多處之州之歸州、草古臺、王巨山、雲天、松豆等、都連浦、阿赤郞耳等地。故稱咸州爲斡東逸彦。及是，李椿盡有安邊以北之地，而移居咸州，爲近於南來之民，且便於牧養也。

李椿朝高麗忠肅王，王錫賚甚豐，所以勸忠也。李椿夢有告之者曰：「我白龍也。今在某處，黑龍欲奪我居，請公救之。」李椿覺以爲常而不異之。又夢白龍復來懇請曰：「公何不以我言爲意?」且告之日。李椿始異之，至期，帶弓矢往觀之，雲霧晦冥，有白黑二龍，方鬪淵中。李椿射黑龍，一矢而斃，沈于淵。後夢白龍來謝曰：「公之大慶，將在子孫。」李椿嘗在行營，有二鵲集營中大樹。李椿欲射之，去樹幾百步，麾下士咸謂未必中。遂射之，二鵲俱落，有大蛇出，銜之置於他樹上，不自食。時人異之，爲之稱頌焉。元惠宗元統二年甲戌，李椿患風疾，欲傳職於塔思不花，趙氏請以其子完者不花承守。後至元丁丑，中書省差官，來刷庚寅年從來斡東之人，李椿呈省陳乞，竟不刷還。

至正二年壬午七月二十四日，李椿薨，葬于咸興府之禮安部雲天洞，卽義陵。塔思不花備由赴告開元路，本路照勘，塔思不花是正室之子，令塔思不花承襲。九月，塔思不花卒，子咬住幼。那海以其母趙氏高麗王族，與其兄完者不花，皆爲元尹、正尹，又藉趙摠管之勢，遂生覬覦之心，乘其哀疚之中，竊宣命印信而去。管內軍民咸怒曰：「趙氏非嫡，那海安可襲職。」李子春謂塔思不花妻朴氏曰：「嫂可自往開元路以辨。」朴氏，安邊人得賢之女也。李子春與咬住，從朴氏詣開元，陳訴本路，具由以奏。至正三年癸未正月，元以趙氏非嫡，咬住幼弱，令李子春權襲，待咬住成丁而與之，仍遣使來誅那海。那海聞之，懷宣命及印，匿於遮仁寺，執而殺之。完者不花，領敦寧致仕李枝父也。

其孫朝鮮太祖追尊曰度王，朝鮮太宗追尊廟號曰度祖，諡曰恭毅聖度大王。
## 引據
*《朝鮮太祖實錄·總序》
分類:元列傳
分類:高麗列傳
李子春

**朝鮮桓祖淵武聖桓大王**諱**子春**，蒙古諱**吾魯思不花**，元管領雙城等處高麗軍民、達魯花赤，度祖李椿之次子也。

李子春齠齕異凡兒，稍長善騎射，及其襲職，士卒樂附。咬住稍長，李子春欲以職事歸之，咬住讓而不受。咬住後從子春，來見高麗恭愍王，王屬之亏多赤，官至中順軍器尹。元惠宗至正十五年乙未，李子春來見恭愍王，王謂曰：「卿祖父，身雖在外，乃心王室，我祖考實寵嘉之。今卿無忝祖父，予將玉汝於成矣。」初雙城地沃饒，吏治闊略，東南民無恒産者多歸焉。恭愍王聞于元，中書省、遼陽省，皆差官來，王亦遣征東省郞中李壽山往會，分揀新舊籍民，謂之三省照勘戶計。其後撫綏失宜，稍稍流徙，王命李子春鎭之，民由是得安其業。越明年丙申，李子春入見，王迎謂曰：「卿撫綏頑民，不亦勞乎?「時奇皇后之族，倚后勢暴橫，后兄大司徒轍，潛通雙城官吏趙小生、卓都卿等，結爲黨援謀逆。王語李子春曰：「卿且歸，鎭吾民，脫有變，當如吾命。」是年五月，平奇氏。命密直副使柳仁雨，往討雙城。仁雨等次登州，距雙城二百餘里，逗遛不進。王聞之，授李子春試少府尹，賜紫金魚袋，進階中顯，遣兵馬判官丁臣桂，傳旨內應。李子春聞命，卽刻銜枚就行，與仁雨合兵，攻破雙城，小生、都卿等，棄妻子夜遁。於是，收復和、登、定、長、預、高、文、宜州及宣德、元興、寧仁、耀德、靜邊等鎭諸城。咸州以北哈蘭、洪獻、三撒之地，自高麗高宗時沒于元九十九年，今皆復之。王進李子春爲大中大夫司僕卿，賜京第一區，因留居之。時倭寇楊廣道，京城戒嚴。李子春以判軍器監事，出爲西江兵馬使。自是再加通議、正順二大夫，拜千牛衛上將軍。至正二十一年辛丑春，以榮祿大夫判將作監事，出爲朔方道萬戶、兼兵馬使。御史臺上疏以爲：「李子春本東北面人，而又其界千戶也。不可以爲兵馬使而鎭守。」王不允，設宴于忽赤廳，慰藉之甚厚，宰樞又餞于會賓門外以慰之。旣行，陞爲戶部尙書。李子春至北道未幾，馳報云：「本國人入彼土者，皆順命出來。」四月庚戌，病薨，壽四十六。葬于咸興府之信平部歸州洞，卽定陵。王聞訃悼甚，遣使弔哭，致賻如禮。士大夫咸驚曰：「東北面無人矣。」李子春配懿妃崔氏，贈門下侍中永興府院君諡靖孝公諱閑奇之女，以至元元年，高麗忠肅王四年乙亥十月十一日己未，誕李成桂於和寧府私第。李成桂生而聰明，隆準龍顔，神彩英俊，智勇絶倫。幼時遊於和寧、咸州間，北人求鷹者必曰：「願得神俊如李成桂者。」

其子朝鮮太祖追尊曰桓王，朝鮮太宗追尊廟號曰桓祖，諡曰淵武聖桓大王。
## 引據
*《朝鮮太祖實錄·總序》
分類:元列傳
分類:高麗列傳
李瑅

**興安君**，諱**瑅**，朝鮮國宣祖大王第十子，母溫嬪韓氏。

仁祖二年（明熹宗天啟四年），李適之亂，仁祖置之宮中，命使隨駕，興安君逃入李適軍中， 犒饋適軍，適加以尊號為王，稱旨除官。 三日後適兵敗於昭川，與適出走，適之被斬，逃匿有日而被捕。 沈器遠、申景禛，與張晩相議，卽於軍中，縊殺之，年二十七。追廢庶人，高宗二年（清穆宗同治三年）追復興安君，諡孝僖。
## 攷
*《朝鮮仁祖實錄》
張邦昌

**張邦昌**，字**子能**，永靜軍東光人也。舉進士，累官大司成，以訓導失職，貶提舉崇福宮，知光、汝二州。宋政和末，由知洪州改禮部侍郎。首請取崇寧、大觀以來瑞應尤殊者，增製旗物，從之。宣和元年，除尚書右丞，轉左丞，遷中書侍郎。欽宗即位，拜少宰。

金人犯京師，朝廷議割三鎮，俾康王及邦昌爲質于金以求成。會姚平仲夜斫金人營，斡離不怒責邦昌，邦昌對以非出朝廷意。俄進太宰兼門下侍郎。既而康王還，金人復質肅王以行，仍命邦昌爲河北路割地使。

初，邦昌力主和議，不意身自爲質，及行，乃要欽宗署御批無變割地議，不許；又請以璽書付河北，亦不許。時粘罕兵又來侵，上書者攻邦昌私敵，社稷之賊也。遂黜邦昌爲觀文殿大學士、中太一宮使，罷割地議。其冬，金人陷京師，帝再出郊，留青城。

明年春，吳𠦅、莫儔自金營持文書來，令推異姓堪爲人主者從軍前備禮冊命。留守孫傅等不奉命，表請立趙氏。金人怒，復遣𠦅、儔促之，劫傅等召百官雜議。衆莫敢出聲，相視久之，計無所出，乃曰：「今日當勉強應命，舉在軍前者一人。」適尚書員外郎宋齊愈至自外，衆問金人意所主，齊愈書「張邦昌」三字示之，遂定議，以邦昌治國事。孫傅、張叔夜不署狀，金人執之置軍中。

王時雍時爲留守，再集百官詣秘書省，至即閉省門，以兵環之，俾范瓊諭衆以立邦昌，衆意唯唯。有太學生難之，瓊恐沮衆，厲聲折之，遣歸學舍。時雍先署狀，以率百官。御史中丞秦檜不書，抗言請立趙氏宗室，且言邦昌當上皇時，專事宴遊，黨附權姦，蠹國亂政，社稷傾危實由邦昌。金人怒，執檜。𠦅、儔持狀赴軍前。

邦昌入居尚書省，金人趣勸進，邦昌始欲引決，或曰：「相公不前死城外，今欲塗炭一城耶？」適金人奉冊寶至，邦昌北向拜舞受冊，即偽位，僭號「**大楚**」，擬都金陵。遂升文德殿，設位御床西受賀，遣閤門傳令勿拜，時雍率百官遽拜，邦昌但東面拱立。

外統制官、宣贊舍人吳革恥屈節異姓，首率內親事官數百人，皆先殺其妻孥，焚所居，謀舉義金水門外。范瓊詐與合謀，令悉棄兵仗，乃從後襲殺百餘人，捕革並其子皆殺之，又擒斬十餘人。

是日，風霾，日暈無光。百官慘沮，邦昌亦變色。唯時雍、𠦅、儔、瓊等欣然鼓舞，若以爲有佐命功云。即以時雍權知樞密院事領尚書省，𠦅權同知樞密院事，儔權簽書樞密院事，呂好問權領門下省，徐秉哲權領中書省。下令曰：「比緣朝廷多故，百官有司皆失其職。自今各遵法度，御史臺覺察以聞。」見百官稱「予」，手詔曰「手書」。獨時雍每言事邦昌前，輒稱「臣啟陛下」，邦昌斥之；勸邦昌坐紫宸、垂拱殿，呂好問爭之，乃止。邦昌以嗣位之初，宜推恩四方，以道阻，先赦京城，選郎官爲四方密諭使。

金人將退師，邦昌詣金營祖別，服柘袍，張紅蓋，所過設香案，起居悉如常儀，時雍、秉哲、𠦅、儔皆從行，士庶觀者無不感愴。二帝北遷，邦昌率百官遙辭于南薰門，衆慟哭有仆絕者。

金師既還，邦昌降手書赦天下。呂好問謂邦昌曰：「人情歸公者、劫于金人之威耳，金人既去，能復有今日乎？康王居外久，衆所歸心，曷不推戴之？」又謂曰：「爲今計者，當迎元祐皇后，請康王早正大位，庶獲保全。」監察御史馬伸亦請奉迎康王。邦昌從之。王時雍曰：「夫騎虎者勢不得下，所宜熟慮，他日噬臍，悔無及已。」徐秉哲從旁贊之，邦昌弗聽，乃冊元祐皇后曰「宋太后」，入御延福宮。遣蔣師愈齎書于康王自陳：「所以勉循金人推戴者，欲權宜一時以紓國難也，敢有他乎？」王詢師愈等，具知所由，乃報書邦昌。邦昌尋遣謝克家獻大宋受命寶，復降手書請元祐皇后垂簾聽政，以俟復辟。書既下，中外大說。太后始御內東門小殿，垂簾聽政。邦昌以太宰退處內東門資善堂。尋遣使奉乘輿服御物至南京，既而邦昌亦至，伏地慟哭請死，王撫慰之。

康王即皇帝位，相李綱，徙邦昌太保、奉國軍節度使，封同安郡王。綱上書極論：「邦昌久典機政，擢冠宰司。國破而資之以爲利，君辱而攘之以爲榮。異姓建邦四十餘日，逮金人之既退，方降赦以收恩。是宜肆諸市朝，以爲亂臣賊子之戒。」時黃潛善猶左右之。綱又力言：「邦昌已僭逆，豈可留之朝廷，使道路目爲故天子哉？」高宗乃降御批曰：「邦昌僭逆，理合誅夷，原其初心，出於迫脅，可特與免貸，責授昭化軍節度副使、潭州安置。」

初，邦昌僭居內庭，華國靖恭夫人李氏數以果實奉邦昌，邦昌亦厚答之。一夕，邦昌被酒，李氏擁之曰：「大家，事已至此，尚何言？」因以赭色半臂加邦昌身，掖入福寧殿，夜飾養女陳氏以進。及邦昌還東府，李氏私送之，語斥乘輿。帝聞，下李氏獄，詞服。詔數邦昌罪，賜死潭州，李氏杖脊配車營務。時雍、秉哲、𠦅、儔等先已遠竄，至是，並誅時雍。
分類:宋列傳
懿敬世子

**懿敬世子**，諱**暲**，初名**崇**，字**原明**，朝鮮國世祖大王嫡長子，成宗大王之父也。母貞熹王后。

世宗二十年（明英宗正統三年）九月十五日生，二十七年（正統十年）封桃源君。世祖立，冊為世子。世祖三年（天順元年）九月二日，世子卒，諡**懿敬**世子。成宗立，追號**懿敬**大王，明賜諡懷簡，後追廟號**德宗**，諡**懷簡宣肅恭顯溫文懿敬**大王。
## 妻妾
* 昭惠王后韓氏
* 貴人權氏
* 貴人尹氏
* 淑儀慎氏
## 子女
* 子：月山大君	婷
* 女：明淑公主	慶根
* 子：成宗大王	娎
## 攷
*《朝鮮王朝實錄》
定遠君

**定遠君**，諱**琈**，朝鮮國宣祖大王庶五子，仁祖大王之父也。母仁嬪金氏。

萬曆八年（宣祖十三年），生於景福宮別殿。萬曆十五年（宣祖二十年）封定遠君，娶連珠郡夫人具氏。萬曆四十七年（光海君十一年）十二月二十九日，卒於漢城好賢坊，年三十九。仁祖立，追尊定遠大院君。崇禎五年追尊為王，明賜諡**恭良**，仁祖上廟號**元宗**，諡**恭良敬徳仁憲靖穆章孝**大王。葬於京畿道金浦市之章陵。
## 妻子
*仁獻王后具氏
**仁祖大王 倧
**綾原大君 俌
**綾昌大君 佺
* 側室金氏	
**綾豐君 佲
## 攷
*《朝鮮宣祖實錄》
孝明世子

**孝明世子**，諱**旲**，字**德寅**，朝鮮國純祖大王嫡長子，憲宗大王之父也。母純元王后。

純祖九年（清仁宗嘉慶十四年）八月九日生，十二年（嘉慶十七年）冊為世子。二十七年（清宣宗道光七年），監國聽政。純祖三十年（道光十年）五月六日，卒，諡**孝明**世子。憲宗立，追廟號**翼宗**，清賜諡**康穆**。大韓帝國光武三年（一八九九年），改諡**體元贊化錫極定命聖憲英哲睿誠淵敬隆德純功篤休弘慶洪運盛烈宣光濬祥堯欽舜恭禹勤湯正啟天建統神勛肅謨幹大坤厚廣業永祚莊義彰倫行健配寧基泰垂裕熙範昌禧立經亨道成獻昭章致中達和繼歷協紀敦文顯武仁懿孝明翼**皇帝，廟號**文祖**。
## 妻子
*神貞王后趙氏
**憲宗大王 李烉
## 攷
*《朝鮮王朝實錄》
婆娑尼師今

**婆娑尼師今**，乃新羅第五王。姓朴氏，諱**婆娑**，儒理尼師今第二子也。或曰儒理弟奈老之子也。妃金氏史省夫人，許婁葛文王之女也。

脱解尼師今二十四年八月，王薨，葬城北壤井丘，臣僚欲立儒理太子逸聖。或謂：「逸聖雖嫡嗣，而威明不及婆娑。」遂立之。婆娑節儉省用而愛民，國人嘉之。二年春二月，親祀始祖廟。三月，巡撫州郡，發倉賑給，慮獄囚，非二罪悉原之。三年春正月，下令曰：「今倉廩空匱，戎器頑鈍，儻有水旱之災，邊鄙之警，其何以禦之？宜令有司勸農桑，練兵草，以備不虞。」五年春二月，以明宣爲伊飡，允良爲波珍飡。夏五月，古陁抒郡主獻靑牛。南新縣夌連歧。大有年，行者不賷糧。六年春正月，百濟犯邊。二月，以吉元爲阿飡。夏四月，客星入紫微。八年秋七月，下令曰：「朕以不德，有此國家，西鄰百濟，南接加耶，德不能綏，威不足畏。宜繕葺城壘，以待侵軼。」是月，築加召、馬頭二城。十一年秋七月，分遣使十人廉察州郡主不勤公事、致田野多荒者，貶黜之。十四年，春正月，拜凡良爲伊飡，啓其爲波珍飡。二月，巡幸古所夫里郡，親問高年，賜穀。冬十月京都地震。十五年春二月，加耶賊圍馬頭城，遣阿飡吉元將騎一千擊走之。秋八月，閱兵於閼川。十七年秋七月，暴風自南，拔金城南大樹。九月，加耶人襲南鄙，遣加城主長世拒之，爲賊所殺。王怒，率勇士五千出戰，敗之，虜獲甚多。十八年春正月，擧兵欲伐加耶。其國主遣使請罪，乃止。十九年夏四月，京都旱。 二十一年秋七月，雨雹，飛鳥死。冬十月，京都地震，倒民屋，有死者。二十二年春二月，築城，名月城。秋七月，王移居月城。二十三年秋八月，音汁伐國與悉直谷國爭疆，詣王請決。王難之，謂金官國首露王年老多智識，召問之。首露立議，以所爭之地屬音汁伐國。於是王命六部會饗首露王，五部皆以伊飡爲主，唯漢祇部以位卑者主之，首露怒，命奴耽下里殺漢祇部主保齊而歸，奴逃依音汁伐主陁鄒干家。王使人索其奴，陁鄒不送，王怒，以兵伐音汁伐國，其主與衆自降。悉直、押督二國王來降。冬十月，桃李華。二十五年春正月，衆星隕如雨，不至地。秋七月，悉直叛，發兵討平之，徙其餘衆於南鄙。二十六年春正月，百濟遣使請和。二月，京都雪三尺。二十七年春正月，幸押督，賑貧窮。三月，至自押督。秋八月，命馬頭城主伐加耶。二十九年夏五月，大水。民飢，發使十道開倉賑給。遣兵伐比只國、多伐國、草八國，幷之。三十年秋七月，蝗害穀。王遍祭山川，以祈禳之，蝗滅。有年。三十二年夏四月，城門自毀。自五月至秋七月不雨。三十三年冬十月，王薨，葬虵陵圉内。太子祇摩尼師今立。
## 據
* 《三國史記·卷第一·新羅本紀第一》
分類:新羅本紀
祇摩尼師今

**祇摩尼師今**，乃新羅第六王。姓朴氏，諱**祇摩**，或作祇味，婆娑尼師今嫡子也。母史省夫人。妃金氏愛禮夫人，葛文王摩帝之女也。

初，婆娑王獵於楡飡之澤，太子從焉。獵後，過韓歧部，伊飡許婁饗之。酒酣，許婁之妻携少女子出舞，摩帝伊飡之妻亦引出其女。太子見而悅之，許婁不悅。王謂許婁曰：「此地名大庖，公於此置盛饌美醞以宴衎之，宜位酒多，在伊飡之上。」以摩帝之女配太子焉。酒多，後云角干。祇摩尼師今三十三年冬十月，婆娑王薨，祇摩尼師今立。

祇摩尼師今二年春二月，親祀始祖廟。拜昌永爲伊飡，以參政事。玉權爲波珍飡，申權爲一吉飡，順宣爲級飡。三月，百濟遣使來聘。三年春三月，雨雹，麥苗傷。夏四月，大水。慮囚，除死罪，餘悉原之。四年春二月，加耶寇南邊。秋七月，親征加耶，帥步騎度黃山河，加耶人伏兵林薄以待之。王不覺，直前，伏發，圍數重。王揮軍奮擊，決圍而退。五年秋八月，遣將侵加耶，王帥精兵一萬以繼之。加耶嬰城固守，會久雨，乃還。九年春二月，大星墜月城西，聲如雷。三月，京都大疫。十年春正月，以翌宗爲伊飡，昕連爲波珍飡，林權爲河飡。二月，築大甑山城。夏四月，倭人侵東邊。十一年夏四月，大風東來，折木飛瓦，至夕而止。都人訛言倭兵大來，爭遁山谷，王命伊飡翌宗等諭止之。秋七月，飛蝗害穀，年饑多盜。十二年春三月，與倭國講和。夏四月，隕霜。五月，金城東民屋陷爲他，芙蕖生。十四年春正月，靺鞨大入北境，殺掠吏民。秋七月，又襲大嶺柵，過於泥河。王移書百濟請救，百濟遣五將軍助之，賊聞而退。十八年，伊飡昌永卒，以波珍飡玉權爲伊飡，以參政事。二十年夏五月，大雨，漂沒民戶。二十一年春二月，宮南門災。二十三年，春夏旱。秋八月，王薨，無子，儒理尼師今之長子逸聖尼師今立。
## 據
* 《三國史記·卷第一·新羅本紀第一》
分類:新羅本紀
炤知麻立干

**炤知麻立干**，乃新羅第二十一王。姓金氏，諱**炤知**，一作**毗處**，慈悲麻立干之長子也。母金氏，舒弗邯未斯欣之女；妃善兮夫人，乃宿伊伐飡女也。

炤知幼有孝行，謙恭自守，人咸服之。元年，大赦，賜百官爵一級。二年，春二月，祀始祖廟。夏五月，京都旱。冬十月，民飢，出倉穀賑給之。十一月，靺鞨侵北邊。三年，春二月，幸比列城，存撫軍士，賜征袍。三月，高句麗與靺鞨入北邊，取狐鳴等七城，又進軍於彌秩夫。新羅軍與百濟，加耶援兵，分道禦之。賊敗退，追擊破之泥河西，斬首千餘級。四年，春二月，大風拔木。金城南門火。夏四月，久雨，命内外有司慮囚。五月，倭人侵邊。五年，夏四月，大水。秋七月，大水。冬十月，幸一善界，存問遘災百姓，賜穀有差。十一月，雷，京都大疫。六年，春正月，以烏含爲伊伐飡三月，土星犯月，雨雹，秋七月，高句麗侵北邊，新羅軍與百濟，合擊於母山城下，大破之七年，春二月，築仇伐城。夏四月，親祀始祖廟，增置守廟二十家。五月，百濟來聘。八年，春正月，拜伊飡實竹爲將軍。徵一善界丁夫三千，改築三年、屈山二城。二月，以乃宿爲伊伐飡，以參國政。夏四月，倭人犯邊。秋八月，大閱於狼山之南。九年，春二月，置神宮於奈乙，奈乙始祖初生之處也。三月，始置四方郵驛，命所司修理官道。秋七月，葺月城。冬十月，雷。十年，春正月，王移居月城。二月，幸一善郡，存問鰥寡孤獨，賜穀有差。三月，至自一善，所歷州郡獄囚，除二死，悉原之。夏六月，東陽獻六眼龜，腹下有文字。秋七月，築刀那城。十一年，春正月，驅游食百姓歸農。秋九月，高句麗襲北邊，至戈峴。冬十月，陷狐山城。十二年，春二月，重築鄙羅城。三月，龍見鄒羅井。初開京師市肆，以通四方之貨。十四年，春夏旱，王責己，減常膳。十五年，春三月，百濟王牟大，遣使請婚，王以伊飡伐比智女，送之。秋七月，置臨海、長嶺二鎭，以備倭賊。十六年，夏四月，大水。秋七月，將軍實竹等與高句麗，戰薩水之原，不克，退保犬牙城，高句麗兵圍之，百濟王牟大，遣兵三千，救解圍。十七年，春正月，王親祀神宮。秋八月，高句麗圍百濟雉壤城，百濟請救。王命將軍德智，率兵以救之，高句麗衆潰。百濟王遣使來謝。十八年，春二月，加耶國送白雉，尾長五尺。三月，重修宮室。夏五月，大雨，閼川水漲，漂沒二百餘家。秋七月，高句麗來攻牛山城，將軍實竹出擊，泥河上破之。八月，幸南郊觀稼。十九年，夏四月，倭人犯邊。秋七月，旱蝗。命羣官，擧才堪牧民者各一人。八月，高句麗攻陷牛山城。二十二年，春三月，倭人攻陷長峰鎭。夏四月，暴風拔木。龍見金城井。京都黄霧四塞。秋九月，王幸捺已郡。郡人波路有女子，名曰碧花，年十六歲，眞國色也，其父衣之以錦繡，置轝冪以色絹，獻王。王以爲饋食，開見之，斂然幼女，怪而不納。及還宮，思念不已，再三微行，往其家幸之。路經古抒郡，宿於老嫗之家。因問曰：「今之人，以國王爲何如主乎？」嫗對曰：「衆以爲聖人，妾獨疑之。何者？竊聞王幸捺已之女，微服而來。夫龍爲魚服，爲漁者所制。今王以萬乘之位，不自愼重，此而爲聖，孰非聖乎？」王聞之大慙，則潛迎其女，置於別室，至生一子。冬十一月，王薨，再從弟智證麻立干立。
## 據
* 《三國史記·卷第三·新羅本紀第三》
分類:新羅本紀
孝成王

**孝成王**，乃新羅第三十四王。姓金氏，諱**承慶**，聖德王第二子也。母炤德王后。

聖德王三十六年（七三七年）薨，孝成王立，大赦。三月，改司正丞及左右議方府丞，並爲佐。以伊飡貞宗爲上大等，阿飡義忠爲中侍。夏五月，地震。秋九月，流星入大微。冬十月，入唐沙飡抱質廻。十二月，遣使入唐獻方物。二年，春二月，唐玄宗聞聖德王薨，悼惜久之，遣左贊善大夫邢璹，以鴻臚少卿，往吊祭，贈太子太保，且冊嗣王爲開府儀同三司、新羅王。璹將發，帝製詩序，太子已下百寮，咸賦詩以送。帝謂璹曰：「新羅號爲君子之國，頗知書記，有類中國。以卿惇儒，故持節往，宜演經義，使知大國儒敎之盛。」又以國人善碁，詔率府兵曹叅軍楊季膺爲副，國高奕皆出其下。於是，王厚贈璹等金寶藥物。唐遣使，詔冊王妃朴氏。三月，遣金元玄入唐賀正。夏四月，唐使臣邢璹，以老子《道德經》等文書，獻于王。白虹貫日，所夫里郡河水變血。三年，春正月，拜祖考廟。中侍義忠卒，以伊飡信忠爲中侍。善天宮成。賜邢璹黄金三十兩、布五十匹、人蔘一百斤。二月，拜王弟憲英爲波珍飡。三月，納伊飡順元女惠明爲妃。夏五月，封波珍飡憲英爲太子。秋九月，完山州獻白鵲。狐鳴月城宮中，狗咬殺之。四年，春三月，唐遣使，冊夫人金氏爲王妃。夏五月，鎭星犯軒轅大星。秋七月，有一緋衣女人，自隷橋下出，謗朝政，過孝信公門，忽不見。八月，波珍飡永宗謀叛，伏誅。先是，永宗女入後宮，王絶愛之，恩渥日甚。王妃嫉妬，與族人謀殺之。永宗怨王妃宗黨，因此叛。五年，夏四月，命大臣貞宗、思仁，閲弩兵。六年，春二月，東北地震，有聲如雷。夏五月，流星犯參大星，王薨，諡曰孝成，弟憲英立為景德王。以遺命，燒柩於法流寺南，散骨東海。
## 據
* 《三國史記·卷第九·新羅本紀第九》
分類:新羅本紀
平原王

**平原王**，或云**平崗上好王**，乃高句麗第二十五王。諱**陽成**，《隋書》、《唐書》作**湯**，陽原王之長子也。

陽成有膽力，善騎射。陽原王在位十三年，立為太子。十五年（五五九年），陽原王薨，太子即位。二年，春二月，北齊廢魏孝靜帝，封陽成為使持節、領東夷校尉、遼東郡公、高句麗王。王幸卒本，祀始祖廟。三月，王至自卒本，所經州郡，獄囚除二死，皆原之。三年，夏四月，異鳥集宮庭。六月，大水。冬十一月，遣使入陳朝貢。四年，春二月，陳文帝詔授王寧東將軍。五年，夏，大旱，王減常膳，祈禱山川。六年，遣使入北齊朝貢。七年，春正月，立王子元為太子。遣使入北齊朝貢。八年，冬十二月，遣使入陳朝貢。十二年，冬十一月，遣使入陳朝貢。十三年，春二月，遣使入陳朝貢。秋七月，王畋於河之原，五旬而返。八月，重修宮室，蝗旱，罷役。十五年，遣使入北齊朝貢。十六年，春正月，遣使入陳朝貢。十九年，王遣使入周朝貢，周高祖拜王為開府儀同三司、大將軍、遼東郡開國公、高句麗王。二十三年，春二月晦，星隕如雨。秋七月，霜雹殺穀。冬十月，民饑，王巡行撫恤。十二月，遣使入隋朝貢，高祖授王大將軍、遼東郡公。二十四年，春正月，遣使入隋朝貢。冬十一月，遣使入隋朝貢。二十五年，春正月，遣使入隋朝貢。二月，下令：減不急之事，發使郡邑勸農桑。夏四月，遣使入隋朝貢。冬，遣使入隋朝貢。二十六年春，遣使入隋朝貢。夏四月，隋文帝宴我使者於大興殿。二十七年，冬十二月，遣使入陳朝貢。二十八年，移都長安城。三十二年，王聞陳亡，大懼，治兵積穀，為拒守之策。隋高祖賜王璽書，責以：「雖稱藩附，誠節未盡。」且曰：「遼水之廣，何如長江；高句麗之人，多少陳國。」王得書惶恐，將奉表陳謝而未果，王在位三十二年，冬十月，薨。號曰平原王，太子元立為嬰陽王。
## 據
* 《三國史記·卷第十九·高句麗本紀第七》
分類:高句麗本紀
平原王（釋義）

**平原王**可為：
*高句麗之平原王；
*漢之平原王：平原懷王劉勝、平原哀王劉得、平原王劉翼、平原王劉顧；
*曹魏之平原王：曹叡；
*晉之平原王：司馬榦；
*後趙之平原王：石斌；
*前秦之平原王：苻鏘；
*胡夏之平原王：赫連定；
*北魏之平原王：陸麗、陸定國、陸叡、元祉；
*東魏之平原王：元子均；
*北齊之平原王：高隆之、段韶、段懿、段寶鼎；
*隋之平原王：楊裕；
*唐之平原王：李白駒、李伸、柏良器、李寧；
*楊吳之平原王：楊澈；
*趙宋之平原王：趙孝奕、趙仲綜、韓侂胄；
*金朝之平原王：李石。
武寧王

**武寧王**，乃百濟第二十五王。姓扶餘氏，諱**隆**，一作**斯摩**、**斯麻**，東城王牟大之第二子也。

斯摩身長八尺，眉目如畵，仁慈寬厚，民心歸附，牟大在位二十三年薨，即位。元年春正月，佐平芍加據加林城叛，王帥兵馬，至牛頭城，命扞率解明討之。芍加出降，王斬之，投於白江。冬十一月，遣達率優永，帥兵五千，襲高句麗水谷城。二年，春，民饑且疫。冬十一月，遣兵侵高句麗邊境。三年，秋九月，靺鞨燒馬首柵，進攻高木城。王遣兵五千，擊退之。冬無氷。六年，春大疫。三月至五月，不雨，川澤竭。民饑，發倉賑救。秋七月，靺鞨來侵，破高木城，殺虜六百餘人。七年，夏五月，立二柵於高木城南，又築長嶺城，以備靺鞨。冬十月，高句麗將高老與靺鞨謀，欲攻漢城，進屯於橫岳下，王出師，戰退之。十年，春正月，下令：完固隄防，驅內外游食者，歸農。十二年，夏四月，遣使入梁朝貢。秋九月，高句麗襲取加弗城，移兵破圓山城，殺掠甚衆。王帥勇騎三千，戰於葦川之北。麗人見百濟軍少，易之，不設陣。王出奇急擊，大破之。二十一年，夏五月，大水。秋八月，蝗害穀。民饑，亡入新羅者，九百戶。冬十一月，遣使入梁朝貢。先是，為高句麗所破，衰弱累年。至是上表，稱：「累破高句麗，始與通好，而更為强國。」十二月，梁高祖詔冊王，曰：「行都督百濟諸軍事、鎭東大將軍、百濟王餘隆，守藩海外，遠修貢職，迺誠款到，朕有嘉焉。宜率舊章，授玆榮命，可使持節、都督百濟諸軍事、寧東大將軍。」二十二年，秋九月，王獵于狐山之原。冬十月，地震。二十三年，春二月，王幸漢城，命佐平因友因支、達率沙烏等，徵漢北州郡民年十五歲已上，築雙峴城。三月，至自漢城。夏五月，王薨。諡曰武寧。子明襛立为聖王。
## 據
* 《三國史記·卷第二十六·百濟本紀第四》
分類:百濟本紀
武寧王（釋義）

**武寧王**可為：
*百濟之武寧王；
*元之武寧王：蒙哥之孫徹徹禿、徹里；
*琉球國察度王朝之武寧王。
聖王

**聖王**可為：
*中國聖人为王者，若伏羲、炎帝、黃帝、堯、舜、禹、商湯、周文王、周武王；
*晉之李弘、北魏之司馬御惠，自稱聖王；
*日本之聖德太子，或稱聖王；
*天主教封聖之王，若法國之路易九世、卡斯蒂利亞之費爾南多三世、匈牙利之拉斯洛一世、教宗之聖史蒂芬一世；
*百濟之聖王。
惠王

**惠王**可為：
*周惠王；
*楚惠王；
*魏惠王；
*秦惠王；
*燕惠王；
*吐谷渾惠王慕容慕璝；
*百濟惠王；
*明秦惠王朱公錫；
*明惠敬王朱常潤；
*明惠獻王朱由梁。
武王

**武王**可為：
*周武王；
*楚武王；
*秦武王；
*南越武王趙佗；
*漢齊武王劉縯；
*漢魏武王曹操；
*晉琅邪武王司馬伷；
*晉扶風武王司馬駿；
*晉河間武王司馬欽；
*前涼武王張軌；
*仇池武王楊定；
*後秦魏武王姚襄；
*南涼武王禿髮烏孤；
*吐谷渾武王樹洛干；
*東魏華山武王元鷙；
*百濟武王扶餘璋；
*渤海武王大武藝；
*明鄭潮武王鄭成功。
高麗德宗

**高麗德宗**（一〇一六年－一〇三四年），高麗國第九代王，王氏，諱**欽**，字**元良**，高麗顯宗王詢長男，母元成王后金氏。

元年，以王可道監修國史，李端為平章事，黄周亮、皇甫俞義為參知政事。舊制宣麻於家，至是集百官宣於乾德殿。命平章事柳韶創置北境關防。自國内城界鴨緑江入海處，東洿朔州等十四城、祇和州等三城，延袤千餘里，以石為城。三年，納顯宗女為后，以崔冲為刑部尚書。王寝疾，傳位于弟平壤君亨。王薨，平壤君即位靖宗。
## 據
* 《高麗史·德宗世家》
分類:高麗本紀
法王

**法王**可為：
*百濟之法王；
*佛教尊稱佛、菩薩；
*西藏藏傳佛教祖古之別稱；
*錫金、拉達克國王或稱卻嘉法王；
*天主教教宗之別稱；
*法蘭西之國王。
金伯飯

**金伯飯**，乃新羅王族。姓金氏，諱**伯飯**，真興王之孫，銅輪太子之子也。

鴻濟八年（五七九年），兄真平王立，八月，以伊飡弩里夫爲上大等。真平王封母弟伯飯爲**真正葛文王**，國飯爲真安葛文王。
## 據
* 《三國史記·卷第四·新羅本紀第四》
分類:新羅列傳
大武神王

**大武神王**，或云**大解朱留王**，乃高句麗第三王。諱**無恤**，瑠璃明王之第三子也。母松氏，多勿國王松讓女也。

無恤生而聰慧，壯而雄傑，有大略。琉璃王在位三十三年甲戌，立為太子，時年十一歳。三十七年，即位。四年，高句麗王北伐扶餘，北溟人怪由道請從征。五年，進斬扶餘王帶素，其季弟自立為王，移都曷思水濱，率國人來降，賜姓絡氏。十年，以乙豆智為左輔。十五年，王以貪暴廢沸流部長仇都、逸茍、焚永為庶人。舉鄒勃素代之。三人詣堂下謝罪，勃素曰：「人孰無過，過而能改，則善莫大焉。」仇都等感愧，不復為惡。夏四月，王子好童，遊於沃沮。樂浪王崔理出行，因見之。問曰：「觀君顔色，非常人，豈非北國神王之子乎？」遂同歸，以女妻之。後，好童還國潛遣人，告崔氏女曰：「若能入而國武庫，割破鼓角，則我以禮迎，不然則否。」先是，樂浪有鼓角，若有敵兵，則自鳴，故令破之。於是，崔女將利刀，潛入庫中，割鼓面、角口，以報好童。好童勸王襲樂浪。崔理以鼓角不鳴，不備，我兵掩至城下，然後知鼓角皆破。遂殺女子，出降。冬十一月，元妃恐王子好童以愛奪嫡，譖其無禮。王疑之，或勸自釋，好童曰：「我若釋之，是顯母之惡，貽父之憂。」遂伏劍死。二十年，王襲樂浪，滅之。二十七年，秋九月，漢光武帝遣兵渡海，伐樂浪，取其地，為郡縣，薩水已南北屬漢。冬十月，王薨。葬於大獸林原，號為大武神王。太子解憂幼少，不克即政。於是，國人推戴王弟解邑朱以立之。
## 據
* 《三國史記·卷第十四·高句麗本紀第二》
分類:高句麗本紀
太祖大王

**太祖大王**，或云**國祖王**，乃高句麗第六王。諱**宮**，小名**於漱**，琉璃明王之孫，古鄒加再思之子也。母太后，扶餘人也。

慕本王六年（五十三年）遇弒，太子不肖，不足以主社稷，國人迎宮繼立，是為太祖王。宮生而開目能視，幼而岐嶷。以年七歳，太后垂簾聽政。

及長勇壯，數犯漢邊。太祖大王五十三年（漢和帝元興元年、一〇五年）春，入寇遼東，略六縣，太守耿夔擊破之，斬其渠帥。五十九年（漢安帝永初五年、一一一年），宮遣使貢獻，求屬玄菟。六十六年（漢安帝元初五年、一一八年），復與濊貊寇玄菟，攻華麗城。六十九年（漢安帝建光元年、一二一年）春，幽州刺史馮煥、玄菟太守姚光、遼東太守蔡諷等將兵出塞擊之，捕斬濊貊渠帥，獲兵馬財物。宮乃遣嗣子遂成將二千余人逆光等，遣使詐降；光等信之，遂成因據險厄以遮大軍，而潛遣三千人攻玄菟、遼東，焚城郭，殺傷二千余人。於是發廣陽、漁陽、右北平、涿郡屬國三千余騎同救之，而貊人已去。夏，復與遼東鮮卑八千余人攻遼隊，殺略吏人。蔡諷等追擊於新昌，戰歿，功曹耿耗、兵曹掾龍端、兵馬掾公孫酺以身捍諷，俱沒於陳，死者百余人。秋，宮遂率馬韓、濊貊數千騎圍玄菟。夫余王遣子尉仇台將二萬余人，與州郡並力討破之，斬首五百余級。

九十年（一四二年），王以其弟遂成統軍國事。丸都地震，王夢一豹齧虎尾。占者曰：「虎者，百獸之長；豹者，同類而小者也。意者王之族類，殆有謀絶大王之後者乎？」王不悅，問高福章，福章對以作善，則災反為福。九十四年（一四六年），以穆度婁為左輔，高福章為右輔。度婁知遂成有異心，稱疾不仕。王傳位于弟遂成，高福章諌曰：「遂成忍而不仁，今日受禪，明日害大王之子孫。」王不聽，乃禪位，退老於別宮，稱為大祖大王。次大王二十年三月，大祖大王薨於別宮，年百十九歲。

《後漢書》以建光元年，宮卒，子遂成立。與《三國史記》相異。
## 據
* 《三國史記·卷第十五·高句麗本紀第三》
分類:高句麗本紀
次大王

**次大王**，乃高句麗第七王。諱**遂成**，《後漢書》作太祖大王宮之子，《三國史記》作太祖大王宮之同母弟也。

遂成勇壯有威嚴，小仁慈。太祖大王九十四年（一四六年），太祖大王傳位于弟遂成，遂成稱為次大王，時年七十六。

次大王二年，春二月，拜貫那沛者彌儒為左輔。三月，誅右輔高福章。福章臨死嘆曰：「痛哉，寃乎。我當時為先朝近臣，其可見賊亂之人，默然不言哉？恨先君不用吾言，以至於此。今君甫陟大位，宜新政敎以示百姓，而以不義殺一忠臣。吾與其主生於無道之時，不如死之速也。」乃卽刑。遠近聞之，莫不憤惜。秋七月，左輔穆度婁稱疾退老，以桓那于台菸支留為左輔，加爵為大主簿。冬十月，沸流那陽神為中畏大夫，加爵為于台，皆王之故舊。

三年，夏四月，王使人，殺太祖大王元子莫勤，其弟莫德恐禍連及，自縊。秋七月，王田于平儒原，白狐隨而鳴。王射之不中。問於師巫，曰：「狐者，妖獸非吉祥，况白其色，尤可怪也。然天不能諄諄其言，故示以妖怪者，欲令人君恐懼修省以自新也。君若修德，則可以轉禍為福。王曰：「凶則為凶，吉則為吉，爾旣以為妖，又以為福，何其誣耶？」遂殺之。四年，五月，五星聚於東方。日者畏王之怒，誣告王曰：「是君之德也，國之福也。」王喜。二十年（一六五年），三月，大祖大王薨於別宮，年百十九歲。冬十月，椽那皀衣明臨荅夫，因民不忍，弑王。號為次大王。弟新大王伯固立。

《後漢書》以漢安帝建光元年（一二一年），宮卒，子遂成立。姚光上言欲因其喪發兵擊之，議者皆以為可許。尚書陳忠曰：「宮前桀黠，光不能討，死而擊之，非義也。宜遣吊問，因責讓前罪，赦不加誅，取其後善。」安帝從之。明年，遂成還漢生口，詣玄菟降。詔曰：「遂成等桀逆無狀，當斬斷菹醢，以示百姓，幸會赦令，乞罪請降。鮮卑、濊貊連年寇鈔，驅略小民，動以千數，而裁送數十百人，非向化之心也。自今已後，不與縣官戰鬥而自以親附送生口者，皆與贖直，縑人四十匹，小口半之。」遂成卒，子伯固立。與《三國史記》相異。
## 據
* 《三國史記·卷第十五·高句麗本紀第三》
分類:高句麗本紀
金龍春

**金龍春**，乃新羅王族。姓金氏，諱**龍春**，一雲**龍樹**，真興王之孫，真智王之子也。

建福四十六年（六二九年、真平王五十一年）秋八月，真平王遣大將軍龍春、舒玄，副將軍庾信，侵高句麗娘臂城，其城降。仁平二年（六三五年、善德王四年），善德王遣伊飡水品、龍春巡撫州縣。龍春官至伊飡，妻真平王女天明夫人，生子春秋，永徽五年（六五四年、真德王八年），春秋立為太宗武烈王。四月，武烈王追封龍春為文興大王，母天明夫人為文貞太后。
## 據
* 《三國史記·卷第四·新羅本紀第四》
* 《三國史記·卷第五·新羅本紀第五》
分類:新羅列傳
中川王

**中川王**，或云**中壤王**，乃高句麗第十二王。諱**然弗**，東川王之子也。

然弗儀表俊爽，有智略。東川王十七年，立為王太子。二十二年，秋九月，王薨，太子即位。冬十月，立椽氏為王后。十一月，王弟預物、奢句等，謀叛伏誅。三年，春二月，王命相明臨於漱，兼知內外兵馬事。四年，夏四月，王以貫那夫人置革囊，投之西海。貫那夫人，顔色佳麗，髮長九尺，王愛之，將立以為小后。王后椽氏，恐其專寵，乃言於王曰：「妾聞西魏求長髮，購以千金。昔我先王，不致禮於中國，被兵出奔，殆喪社稷。今王順其所欲，遣一個行李，以進長髮美人，則彼必欣納，無復侵伐之事。」王知其意，默不答。夫人聞之，恐其加害，反讒后於王曰：「王后常罵妾曰：『田舍之女，安得在此。若不自歸，必有後悔。』意者后欲伺大王之出，以害於妾，如之何？」後，王獵于箕丘而還，夫人將革囊迎哭曰：「后欲以妾盛此，投諸海，幸大王賜妾微命，以返於家，何敢更望侍左右乎？」王問知其詐，怒謂夫人曰：「汝要入海乎？」使人投之。七年，夏四月，國相明臨於漱卒，以沸流沛者陰友為國相。秋七月，地震。八年，立王子藥盧為王太子，赦國內。九年，冬十一月，以椽那明臨笏覩，尚公主，為駙馬都尉。十二月，無雪。大疫。十二年，冬十二月，王畋于杜訥之谷。魏將尉遲楷將兵來伐。王簡精騎五千，戰於梁貊之谷，敗之，斬首八千餘級。十三年，秋九月，王如卒本，祀始祖廟。十五年，秋七月，王獵箕丘，獲白獐。冬十一月，雷，地震。二十三年，冬十月，王薨。葬於中川之原，號曰中川王。太子藥盧立為西川王。
## 據
* 《三國史記·卷第十七·高句麗本紀第五》
分類:高句麗本紀
百濟法王

**法王**，乃百濟第二十九王。姓扶餘氏，諱**宣**，一作**孝順**，惠王之長子也。《隋書》以宣為威德王之子。

惠王二年薨，子宣繼位為法王。冬十二月，下令：禁殺生，收民家所養鷹鷂，放之，漁獵之具焚之。二年，春正月，創王興寺，度僧三十人。大旱，王幸漆岳寺，祈雨。夏五月，薨。上諡曰法。子璋立為武王。
## 據
* 《三國史記·卷第二十七·百濟本紀第五》
分類:百濟本紀
百濟惠王

**惠王**，乃百濟第二十八王。姓扶餘氏，諱**季**，聖王之第二子也。

威德王四十五年薨，惠王即位。二年，王薨。諡曰惠。子宣繼位，為法王。
## 據
* 《三國史記·卷第二十七·百濟本紀第五》
分類:百濟本紀
威德王

**威德王**，乃百濟第二十七王。姓扶餘氏，諱**昌**，聖王之元子也。

聖王在位三十二年薨，王子昌繼位。元年，冬十月，高句麗大擧兵來攻熊川城，敗衄而歸。八年，秋七月，遣兵侵掠新羅邊境，羅兵出擊敗之，死者一千餘人。十四年，秋九月，遣使入陳朝貢。十七年，北齊後主拜王為使持節、侍中、車騎大將軍、帶方郡公、百濟王。十八年，北齊後主又以王為使持節、都督東靑州諸軍事、東靑州刺史。十九年，遣使入齊朝貢。二十四年，秋七月，遣使入陳朝貢。冬十月，侵新羅西邊州郡，新羅伊飡世宗帥兵，擊破之。十一月，遣使入宇文周朝貢。二十五年，遣使入宇文周朝貢。二十六年，冬十月，長星竟天，二十日而滅。地震。二十八年，王遣使入隋朝貢，隋文帝詔拜王為上開府儀同三司、帶方郡公。二十九年，春正月，遣使入隋朝貢。三十一年，冬十一月，遣使入陳朝貢。三十三年，遣使入陳朝貢。三十六年，隋平陳。有一戰船，漂至耽牟羅國，其船得還，經于國界，王資送之甚厚，幷遣使奉表，賀平陳。文帝善之，下詔褒之。四十一年，冬十一月癸未，星孛于角、亢。四十五年，秋九月，王使長史王辯那，入隋朝獻。王聞隋興遼東之役，遣使奉表，請為軍鄕道。文帝下詔曰：「往歲，高句麗不供職貢，無人臣禮，故命將討之。高元君臣，恐懼畏服歸罪，朕已赦之，不可致伐。」厚我使者而還之。高句麗頗知其事，以兵侵掠國境。冬十二月，王薨。群臣議諡曰威德。次弟季繼位為惠王。
## 據
* 《三國史記·卷第二十七·百濟本紀第五》
分類:百濟本紀
列寧

**列寧** ，諱**弗拉基米爾·伊里奇**，姓**烏里揚諾夫氏**，俄羅斯辛城人也。誕於西元一八七〇年四月廿二日，歿於一九二四年一月廿一日。
## 生平
left|thumb|列寧 (一九二〇年)
一九一七年二月革命起，帝詔遜位，俄國決改共和，黨禁獲咎者悉赦之，列寧流寓十餘年始謀歸。時民軍主立憲，而列寧創共產主義之議，言均田賦，極陳天下大同。十月，革命復起，列寧黨人托洛茨基、斯大林等提兵犯闕，及逐當局，遂立蘇維埃於京師。十一月，黨人以列寧有援立之功，乃推為人民委員會主席，以中央委員充政治局委員。列寧為政，詔改定土地、和平新諭，罷參戰事宜。未幾，帝黨亂起，高爾察克、鄧尼金等假反共為名，號「白軍」，蔓延滋害。列寧詔托洛茨基督剿白軍，破高氏，誅之，並命有司撫民安業。既而遇刺，寢疾，斯大林潛邸傾之，授總書記同參國政。斯氏引勳貴加米涅夫、捷爾任斯基等為股肱，而腹心莫洛托夫、伏羅希洛夫等相繼用事。斯氏由是交通權幸，列寧舊僚亦附為朋黨。列寧見斯氏專擅，憂甚，乃作遺囑，以托洛茨基、季諾維也夫、加米涅夫、李可夫等錄萬機，謀廢斯氏。尋至彌留，遂困篤，卒於莫斯科，年五十三。列寧既卒，季、加、莫氏等遂請立斯氏當國，斯氏於是始專政焉。
## 引據
*
*Lenin Internet Archive Biography includes interviews with Lenin and essays on the leader.
*
*
*
*
*
分類:蘇聯本紀
神德王

**神德王**，乃新羅第五十三王。姓朴氏，諱**景暉**，阿達羅王遠孫，父乂兼，一云銳謙，事定康大王為大阿飡。母貞和夫人。妃金氏，憲康大王之女。

孝恭王十六年夏四月薨，無子，為國人推戴朴景暉即位為神德王。元年，五月，追尊父乂兼為宣聖大王，母為貞和太后，妃為義成王后。立子昇英為王太子，拜伊飡繼康為上大等。二年，夏四月，隕霜。地震。三年，春三月，隕霜。弓裔改水德萬歲為政開元年。四年，夏六月，槧浦水與東海水相擊，浪高二十丈許，三日而止。五年，秋八月，甄萱攻大耶仇史二城，不克。冬十月，地震，聲如雷。六年，春正月，太白犯月。秋七月，王薨。諡曰神德，葬于竹城。太子昇英即位為景明王。
## 據
* 《三國史記·卷第十二·新羅本紀第十二》
分類:新羅本紀
西川王

**西川王**，或云**西壤王**，乃高句麗第十三王。諱**藥盧**，一云**若友**，中川王第二子也。

藥盧性聰悟而仁，國人愛敬之。中川王八年，立為太子。二十三年，冬十月，王薨，太子即位。二年，春正月，立西部大使者于漱之女，為王后。秋七月，國相陰友卒。九月，以尚婁為國相。尚婁，陰友子也。冬十二月，地震。三年，夏四月，隕霜害麥。六月，大旱。四年，秋七月丁酉朔，日有食之。民饑，發倉賑之。七年，夏四月，王如新城，獵獲白鹿。秋八月，王至自新城。九月，神雀集宮庭。十一年，冬十月，肅愼來侵，屠害邊氓。王遣達賈往伐之。達賈出奇掩擊，拔檀盧城，殺酋長，遷六百餘家於扶餘南烏川，降部落六七所，以為附庸。王大悅，封達賈為安國君，知內外兵馬事，兼統梁貊、肅愼諸部落。十七年，春二月，王弟逸友、素勃等二人，謀叛，詐稱病，往溫湯，與黨類，戱樂無節，出言悖逆。王召之，僞許拜相，及其至，令力士執而誅之。十九年，夏四月，王幸新城。海谷太守獻鯨魚目，夜有光。秋八月，王東狩，獲白鹿。九月，地震。冬十一月，王至自新城。二十三年，王薨，葬於西川之原，號曰西川王。太子相夫立為烽上王。
## 據
* 《三國史記·卷第十七·高句麗本紀第五》
分類:高句麗本紀
烽上王

**烽上王**，或云**雉葛王**，乃高句麗第十四王。諱**相夫**，一云**歃矢婁**，西川王太子也。

相夫幼驕逸多疑忌。西川王二十三年，薨，太子即位。元年，春三月，殺安國君達賈。王以賈在諸父之行，有大功業，為百姓所瞻望，故疑之謀殺。國人曰：「微安國君，民不能免梁貊、肅愼之難。今其死矣，其將焉託？」無不揮涕相弔。秋九月，地震。二年，秋八月，慕容廆來侵。王王欲往新城避賊，行至鵠林，慕容廆知王出，引兵追之。將及，王懼。時，新城宰北部小兄高奴子，領五百騎迎王，逢賊奮擊之，廆軍敗退。王喜，加高奴子爵為大兄，兼賜鵠林為食邑。九月，王謂其弟咄固有異心，賜死。國人以咄固無罪哀慟之。咄固子乙弗出遯於野。三年，秋九月，國相尚婁卒。以南部大使者倉助利為國相，進爵為大主簿。五年，秋八月，慕容廆來侵，至故國原，見西川王墓，使人發之，役者有暴死者，亦聞壙內有樂聲，恐有神乃引退。王謂群臣曰：「慕容氏，兵馬精强，屢犯我疆場，為之奈何？」國相倉助利對曰：「北部大兄高奴子，賢且勇。大王若欲禦寇安民，非高奴子，無可用者。」王以高奴子為新城太守。善政有威聲，慕容廆不復來寇。七年，秋九月，霜雹殺穀，民饑。冬十月，王增營宮室，頗極侈麗，民饑且困，群臣驟諫，不從。十月，王使人索乙弗，殺之不得。八年，秋九月，鬼哭于烽山。客星犯月。冬十二月，雷，地震。九年，春正月，地震。自二月至秋七月不雨，年饑，民相食。八月，王發國內男女年十五已上，修理宮室。民乏於食，困於役，因之以流亡。倉助利諫曰：「天災荐，年穀不登，黎民失所，壯者流離四方，老幼轉乎溝壑，此誠畏天憂民，恐懼修省之時也。大王曾是不思，驅饑餓之人，困木石之役，甚乖為民父母之意。而况比鄰有強梗之敵，若乘吾弊以來，其如社稷生民何？願大王熟計之。」王慍曰：「君者，百姓之所瞻望也。宮室不壯麗，無以示威重。今國相蓋欲謗寡人，以干百姓之譽也。」助利曰：「君不恤民，非仁也；臣不諫君，非忠也。臣旣承乏國相，不敢不言，豈敢干譽乎？」王笑曰：「國相欲為百姓死耶？冀無復言。」助利知王之不悛，且畏及害，退與群臣同謀，廢之，迎乙弗為美川王。王知不免，自經，二子亦從而死。葬於烽山之原，號曰烽上王。
## 據
* 《三國史記·卷第十七·高句麗本紀第五》
分類:高句麗本紀
景哀王

**景哀王**，乃新羅第五十五王。姓朴氏，諱**魏膺**，神德王之子，景明王同母弟也。

景明王八年秋八月薨。朴魏膺立。景哀王元年，九月，遣使聘於高麗太祖。冬十月，親祀神宮，大赦。二年，冬十月，高鬱府將軍能文，投於高麗太祖。勞諭還之，以其城迫近新羅王都故也。十一月，後百濟主甄萱，以姪眞虎，質於高麗國。王聞之，使謂太祖曰：「甄萱反覆多詐，不可和親。」高麗太祖然之。三年，夏四月，眞虎暴死。萱謂高麗人故殺，怒擧兵，進軍於熊津。高麗太祖命諸城，堅壁不出。王遣使曰：「甄萱違盟擧兵，天必不祐。若大王奮一鼓之威，甄萱必自破矣。」高麗太祖謂使者曰：「吾非畏萱，俟惡盈而自僵耳。」四年，春正月，高麗太祖親征百濟。王出兵助之。二月，遣兵部侍郞張芬等，入後唐朝貢。唐授張芬檢校工部尙書；副使兵部郞中朴術洪，兼御史中丞；判官倉部員外郞李忠式，兼侍御史。三月，皇龍寺塔搖動北傾。高麗太祖親破近品城。唐明宗以權知康州事王逢規為懷化大將軍。夏四月，知康州事王逢規，遣使林彦，入後唐朝貢。明宗召對中興殿，賜物。康州所管突山等四鄕，歸於高麗。秋九月，甄萱侵新羅軍於高鬱府。王請救於高麗，命將出勁兵一萬往救。甄萱以救兵未至，以冬十一月，掩入王京。王與妃嬪宗戚，遊鮑石亭宴娛，不覺賊兵至，倉猝不知所為。王與妃奔入後宮。宗戚及公卿大夫士女，四散奔走逃竄。其為賊所虜者，無貴賤皆駭汗匍匐，乞為奴僕而不免。萱又縱其兵，剽掠公私財物略盡，入處宮闕，乃命左右索王。王與妃妾數人在後宮，拘致軍中。逼令王自盡，强淫王妃，縱其下，亂其妃妾。乃立王之族弟，權知國事，是為敬順王。
## 據
* 《三國史記·卷第十二·新羅本紀第十二》
分類:新羅本紀
高麗定宗

**高麗定宗**（九二三年－九四九年），高麗國第三代王，王氏，諱**堯**，字**義天**，高麗太祖王建第二子，母神明王后劉氏。

惠宗二年（九四五年），惠宗薨於重光殿，弟堯即位，誅逆臣王規及其黨三百餘人。定宗元年（九四六年），王奉佛舍利步至開國寺安焉。二年，始置光軍司。初，崔彥撝之子光胤以賓貢入後晉，為契丹所虜。以才見用，知契丹將侵高麗，為書報之。故選軍三十萬，號光軍。始行後漢年號。王信圖讖，將移都西京，大營宮室。怨讟胥興。四年，大臣王式亷卒。式亷，太祖從弟也。以勤恪，久鎮西京，定王規之亂，及卒，諡威靜。定宗薨，弟昭受禪立。諡曰文明，廟號定宗，葬於開京南曰安陵。穆宗五年加諡章敬，顯宗五年加正肅，十八年加令仁，文宗十年加簡敬。高宗四十年加莊元。諡號全稱遂稱為至德章敬正肅令仁簡敬莊元文明大王。
## 據
* 《高麗史·定宗世家》
分類:高麗本紀
慕容吐谷渾

**慕容吐谷渾**，姓慕容氏，慕容廆之庶長兄，吐谷渾國之祖也。

其父涉歸分部落一千七百家以隸之。及涉歸卒，廆嗣位，而二部馬鬥，廆怒曰：「先公分建有別，奈何不相遠離，而令馬鬥！"吐谷渾曰："馬為畜耳，鬥其常性，何怒於人。乖別甚易，當去汝於萬里之外矣。」於是遂行。廆悔之，遣其長史史那蔞馮及父時耆舊追還之。吐谷渾曰：「先公稱卜筮之言，當有二子克昌，祚流後裔。我卑庶也、理無並大，今因馬而別，殆天所啟乎。諸君試驅馬令東，馬若還東，我當相隨去矣。」樓馮遣從者二千騎，擁馬東出數百步，輒悲鳴西走。如是者十余輩，樓馮跪而言曰：「此非人事也。」遂止。鮮卑謂兄為阿干，廆追思之，作《阿干之歌》，歲暮窮思，常歌之。吐谷渾謂其部落曰：「我兄弟俱當享國，廆及曾玄才百余年耳。我玄孫已後，庶其昌乎。」於是乃西附陰山。屬永嘉之亂，始度隴而西。吐谷渾年七十二卒，有子六十人，長曰吐延嗣。
## 據
* 《晉書·卷九十七 列傳第六十七》
分類:吐谷渾世家
吐延

**吐延**，姓慕容氏，吐谷渾之第二君，慕容吐谷渾之長子也。

吐谷渾卒，長子吐延嗣。吐延身長七尺八寸，雄姿魁傑，羌虜憚之，號曰項羽。性俶儻不群，嘗慷慨謂其下曰：「大丈夫生不在中國，當高光之世，與韓、彭、吳、鄧並驅中原，定天下雌雄，使名垂竹帛，而潛竄窮山，隔在殊俗，不聞禮教於上京，不得策名於天府，生與糜鹿同群，死作氊裘之鬼，雖偷觀日月，獨不愧於心乎！」性酷忍，而負其智，不能恤下，為羌酋姜聰所刺。劍猶在其身，謂其將紇拔泥曰：「豎子刺吾，吾之過也，上負先公，下愧士女。所以控制諸羌者，以吾故也。吾死之後，善相葉延，速保白蘭。」言終而卒。在位十三年，有子十二人，長子葉延嗣。
## 據
* 《晉書·卷九十七 列傳第六十七》
分類:吐谷渾世家
葉延

**葉延**，姓慕容氏，吐谷渾之第三君，吐延之長子也。

葉延年十歲，其父為羌酋姜聰所害，每旦縛草為姜聰之象，哭而射之，中之則號泣，不中則瞋目大呼。其母謂曰：「姜聰，諸將已屠鱠之矣，汝何為如此？」葉延泣曰：「誠知射草人不益於先讎，以申罔極之志耳。」性至孝，母病，五日不食，葉延亦不食。長而沈毅，好問天地造化、帝王年曆。司馬薄洛鄰曰：「臣等不學，實未審三皇何父之子，五帝誰母所生。」延曰：「自羲皇以來，符命玄象昭言著見，而卿等面牆，何其鄙哉！語曰『夏蟲不知冬冰』，良不虛也。」又曰：「禮云公孫之子得以王父字為氏，吾祖始自昌黎光宅於此，今以吐谷渾為氏，尊祖之義也。」在位二十三年卒，年三十三。有子四人，長子辟奚嗣。
## 據
* 《晉書·卷九十七 列傳第六十七》
分類:吐谷渾世家
辟奚

**辟奚**，魏書作**碎奚**，姓慕容氏，吐谷渾之第四君，葉延之長子也。

辟奚性仁厚慈惠。初聞苻堅之盛，遣使獻馬五十匹，金銀五百斤。堅大悅，拜為安遠將軍。時辟奚三弟皆專恣，長史鍾惡地恐為國害，謂司馬乞宿雲曰：「昔鄭莊公、秦昭王以一弟之寵，宗祀幾傾，況今三孽並驕，必為社稷之患。吾與公忝當元輔，若獲保首領以沒於地，先君有問，其將何辭！吾今誅之矣。」宿雲請白辟奚，惡地曰：「吾王無斷，不可以告。」於是因群下入覲，遂執三弟而誅之。辟奚自投於床，惡地等奔而扶之，曰：「臣昨夢先王告臣云：『三弟將為逆亂，汝速除之。』臣謹奉先王之命矣。」辟奚素友愛，因恍惚成疾，謂世子視連曰：「吾禍滅同生，何以見之於地下！國事大小，汝宜攝之，吾餘年殘命，寄食而已。」遂以憂卒。在位二十五年，時年四十二。有子六人，視連嗣。
## 據
* 《晉書·卷九十七 列傳第六十七》
分類:吐谷渾世家
烏紇提

**烏紇提**，姓慕容氏，一名**大孩**，吐谷渾之第七君，視連之少子，視羆之弟也。

烏紇提性懦弱，耽酒淫色，不恤國事。乞伏乾歸之入長安也，烏紇堤屢抄其境。乾歸怒，率騎討之。烏紇堤大敗，亡失萬餘口，保於南涼，遂卒於胡國。在位八年，時年三十五。視羆之子樹洛干立。
## 據
* 《晉書·卷九十七 列傳第六十七》
分類:吐谷渾世家
視連

**視連**，姓慕容氏，吐谷渾之第五君，辟奚之子也。

視連既立，通聘於乞伏乾歸，拜為白蘭王。視連幼廉慎有志性，以父憂卒，不知政事，不飲酒遊田七年矣。鍾惡地進曰：「夫人君者，以德御世，以威齊眾，養以五味，娛以聲色。此四者，聖帝明王之所先也，而公皆略之。昔昭公儉嗇而喪，偃王仁義而亡，然則仁義所以存身，亦所以亡己。經國者，德禮也；濟世者，刑法也。二者或差，則綱維失緒。明公奕葉重光，恩結西夏，雖仁孝發於天然，猶宜憲章周孔，不可獨追徐偃之仁，使刑德委而不建。」視連泣曰：「先王追友于之痛，悲憤升遐，孤雖纂業，尸存而已。聲色遊娛，豈所安也！綱維刑禮，付之將來。」臨終，謂其子視羆曰：「我高祖吐谷渾公常言子孫必有興者，永為中國之西藩，慶流百世。吾已不及，汝亦不見，當在汝之子孫輩耳。」在位十五年而卒。有二子，長曰視羆，少曰烏紇堤。
## 據
* 《晉書·卷九十七 列傳第六十七》
分類:吐谷渾世家
視羆

**視羆**，姓慕容氏，吐谷渾之第六君，視連之長子也。

視羆性英果，有雄略，嘗從容謂博士金城騫苞曰：「易云：『動靜有常，剛柔斷矣。』先王以仁宰世，不任威刑，所以剛柔靡斷，取輕鄰敵。當仁不讓，豈宜拱默者乎！今將秣馬厲兵，爭衡中國，先生以為何如？」苞曰：「大王之言，高世之略，秦隴英豪所願聞也。」於是虛襟撫納，眾赴如歸。乞伏乾歸遣使拜為使持節、都督龍涸已西諸軍事、沙州牧、白蘭王。視羆不受，謂使者曰：「自晉道不綱，姦雄競逐，劉、石虐亂，秦、燕跋扈，河南王處形勝之地，宜當糾合義兵，以懲不順，奈何私相假署，擬僭群凶！寡人承五祖之休烈，控弦之士二萬，方欲掃氛秦隴，清彼沙涼，然後飲馬涇渭，戮問鼎之豎，以一丸泥封東關，閉燕趙之路，迎天子於西京，以盡遐藩之節，終不能如季孟、子陽妄自尊大。為吾白河南王，何不立勳帝室，策名王府，建當年之功，流芳來葉邪。」乾歸大怒，然憚其強，初猶結好，後竟遣眾擊之。視羆大敗，退保白蘭。在位十一年，年三十三卒。子樹洛干年少，傳位於烏紇堤。
## 據
* 《晉書·卷九十七 列傳第六十七》
分類:吐谷渾世家
樹洛干

**樹洛干**，姓慕容氏，吐谷渾之第八君，視羆之子也。

樹洛干九歲而孤，其母念氏聰惠有姿色，叔父烏紇提妻之，有寵，遂專國事。樹洛干十歲便自稱世子，年十六，烏紇提卒，樹洛干嗣立，率所部數千家奔歸莫何川，自稱大都督、車騎大將軍、大單于、吐谷渾王。化行所部，眾庶樂業，號為戊寅可汗，沙漒雜種莫不歸附。乃宣言曰：「孤先祖避地於此，暨孤七世，思與群賢共康休緒。今士馬桓桓，控弦數萬，孤將振威梁益，稱霸西戎，觀兵三秦，遠朝天子，諸君以為何如？」眾咸曰：「此盛德之事也，願大王自勉！」乞伏乾歸甚忌之，率騎二萬，攻之於赤水。樹洛干大敗，遂降乾歸，乾歸拜為平狄將軍、赤水都護，又以其弟吐護真為捕虜將軍、層城都尉。其後屢為乞伏熾磐所破，又保白蘭，慚憤發病而卒。在位九年，時年二十四。熾磐聞其死，喜曰：「此虜矯矯，所謂有豕白蹄也。」有子四人：世子拾虔、拾寅、拾歸、拾皮，不得立。弟阿豺嗣。
## 據
* 《晉書·卷九十七 列傳第六十七》
分類:吐谷渾世家
阿豺

**阿豺**，姓慕容氏，吐谷渾之第九君，視羆之子，樹洛干之弟也。

樹洛干卒，阿豺立，自號驃騎將軍、沙州刺史。部內有黃沙，周回數百里，不生草木，因號「沙州」。阿豺兼并羌氐，地方數千里，號為強國。田于西強山，觀墊江源，問於群臣曰：「此水東流，有何名？由何郡國入何水也？」其長史曾和曰：「此水經仇池，過晉壽，出宕渠，號墊江，至巴郡入江，度廣陵會於海。」阿豺曰：「水尚知有歸，吾雖塞表小國，而獨無所歸乎？」遣使通宋少帝，獻其方物，少帝封為澆河公。未及拜受，宋文帝元嘉三年又加除命。又將遣使朝貢，會暴病，臨死召諸子弟告之曰：「先公車騎捨其子虔以大業屬吾，吾豈敢忘先公之舉而私於緯代，其以慕璝繼事。」阿豺有子二十人，緯代，長子也。阿豺又謂曰：「汝等各奉吾一隻箭，折之地下。」俄而命同母異父弟慕利延曰：「汝取一隻箭折之。」慕利延折之。又曰：「汝取十九隻箭折之。」延不能折。阿豺曰：「汝曹知否？單者易折，眾則難摧，戮力一心，然後社稷可固。」言終而死。兄子慕璝立。
## 據
* 《北史·卷九十六 列傳第八十四》
分類:吐谷渾世家
慕璝

**慕璝**，姓慕容氏，吐谷渾之第十君，烏紇提之子也。

阿豺時，宋命竟未至而卒。慕璝又奉表通劉宋，宋文帝授隴西公。慕璝招集秦、涼亡業之人，及羌戎雜夷眾至五六百落，南通蜀、漢，北交涼州、赫連，部眾轉盛。魏太武帝時，慕璝始遣其侍郎謝大寧奉表歸北魏。尋討禽赫連定，送之京師。太武帝嘉之，遣使者策拜慕璝為大將軍、西秦王。又通于宋，宋文帝封為隴西王。太延二年，慕璝卒，弟慕利延立。
## 據
* 《北史·卷九十六 列傳第八十四》
分類:吐谷渾世家
慕利延

**慕利延**，姓慕容氏，吐谷渾之第十一君，烏紇提之子，慕璝之弟也。

四三六年，慕璝卒，弟慕利延立，魏太武帝詔遣使者策諡慕璝曰惠王。後拜慕利延鎮西大將軍、儀同三司，改封西平王。以慕璝子元緒為撫軍將軍。時慕利延又通宋文帝，文帝封為河南王。太武帝征北涼，慕利延懼，遂率其部人西遁沙漠。太武帝以慕利延兄有禽赫連定之功，遣使宣喻之，乃還。後慕利延遣使表謝，書奏，乃下詔褒獎之。慕利延兄子緯代懼慕利延害己，與使者謀欲歸魏，慕利延覺而殺之。緯代弟叱力延等八人逃歸京師，請兵討慕利延。太武帝拜叱力延歸義王，詔晉王伏羅率諸將討之。軍至大母橋，慕利延兄子拾寅走河西，伏羅遣將追擊之，斬首五千餘級。慕利延走白蘭。慕利延從弟伏念等率眾一萬三千落歸降。後復遣征西將軍、高涼王那等討之於白蘭，慕利延遂入于闐國，殺其王，死者數萬人。南征罽賓。遣使通劉宋求援，獻烏丸帽、女國金酒器、胡王金釧等物，宋賜以牽車，遂還舊土。慕利延卒，從兄樹洛干子拾寅立。
## 據
* 《北史·卷九十六 列傳第八十四》
分類:吐谷渾世家
拾寅

**拾寅**，姓慕容氏，吐谷渾之第十二君，樹洛干之子也。

樹洛干卒，拾寅不得立。慕利延卒，拾寅立，始邑於伏羅川，其居止出入竊擬王者。拾寅奉修貢職，受朝廷正朔，又受劉宋封爵，號河南王。魏太武帝遣使拜為鎮西大將軍、沙州刺史、西平王。後拾寅自恃險遠，頗不恭命，通使于宋明帝，獻善馬、四角羊，彧加之官號。魏文成帝時，定陽侯曹安表拾寅今保白蘭，多有金銀牛馬，若擊之，可以大獲。文成帝詔陽平王新成、建安王穆六頭等出南道，南郡公李惠、給事中公孫拔及安出北道以討之。拾寅走南山，諸軍濟河追之。時軍多病，諸將議賊已遠遁，軍容已振，今驅疲病之卒，要難冀之功，不亦過乎。眾以為然，乃引還，獲駝馬二十餘萬。顯祖復詔上黨王長孫觀等率州郡兵討拾寅。軍至曼頭山，拾寅來逆戰，觀等縱兵擊敗之，拾寅宵遁。於是思悔，復修藩職，遣別駕康盤龍奉表朝貢。魏獻文帝幽之，不報其使。拾寅部落大饑，屢寇澆河，詔平西將軍、廣川公皮歡喜率敦煌、枹罕、高平諸軍為前鋒，司空、上黨王長孫觀為大都督以討之。觀等軍入拾寅境，芻其秋稼，拾寅窘怖，遣子詣軍，表求改過。觀等以聞，獻文帝以重勞將士，乃下詔切責之，徵其任子。拾寅遣子斤入侍，獻文帝尋遣斤還。拾寅後復擾掠邊人，遣其將良利守洮陽、枹罕所統，枹罕鎮將、西郡公楊鍾葵貽拾寅書以責之。拾寅表曰：「奉詔聽臣還舊土，故遣良利守洮陽，若不追前恩，求令洮陽貢其土物。」辭旨懇切，獻文帝許之。自是歲修職貢。四八一年，拾寅卒，子度易侯立。
## 據
* 《北史·卷九十六 列傳第八十四》
分類:吐谷渾世家
度易侯

**度易侯**，姓慕容氏，吐谷渾之第十三君，拾寅之子也。

四八一年，拾寅卒，子度易侯立。遣其侍郎時真貢方物於北魏，提上表稱嗣事。後度易侯伐宕昌，魏孝文帝詔讓之，賜錦綵一百二十匹，喻令悛改；所掠宕昌口累，部送時還。易侯並奉詔。卒。子伏連籌立。
## 據
* 《北史·卷九十六 列傳第八十四》
分類:吐谷渾世家
伏連籌

**伏連籌**，姓慕容氏，吐谷渾之第十四君，度易侯之子也。

伏連籌立，魏孝文帝欲令入朝，表稱疾病，輒修洮陽、泥和城而置戍焉。文明太后崩，使人告凶，伏連籌拜命不恭，有司請伐之，孝文帝不許。群臣以其受詔不敬，不宜納所獻。伏連籌乃遣世子賀魯頭朝于京師。禮錫有加，拜伏連籌使持節、都督西垂諸軍事、征西將軍、領護西戎中郎將、西海郡開國公、吐谷渾王，麾旗章綬之飾，皆備給之。後遣兼員外散騎常侍張禮使於伏連籌。及孝文帝崩，遣使赴哀，盡其誠敬。伏連籌內修職貢，外并戎狄，塞表之中，號為強富。准擬天朝，樹置官司，稱制諸國，以自誇大。伏連籌上表自申，辭誠懇至。終魏宣武帝世至于正光，犛牛、蜀馬及西南之珍，無歲不至。後秦州城人莫折念生反，河西路絕。涼州城人萬于菩提等東應念生，囚刺史宋穎。穎密遣求援於伏連籌，伏連籌親率大眾救之，遂獲保全。自爾以後，關徼不通，貢獻遂絕。伏連籌卒，子夸呂立。《梁書》云，伏連籌卒，子呵羅真立。大通三年，詔以為寧西將軍、護羌校尉、西秦河二州刺史。呵羅真卒，子佛輔襲爵位，其世子又遣使獻白龍駒於皇太子。
## 據
* 《北史·卷九十六 列傳第八十四》
分類:吐谷渾世家
夸呂

**夸呂**，姓慕容氏，吐谷渾之可汗，伏連籌之子也。

伏連籌卒，子夸呂立，始自號為可汗。居伏俟城，在青海西十五里。雖有城郭而不居，恒處穹廬，隨水草畜牧。其地，東西三千里，南北千餘里。官有王、公、僕射、尚書及郎中、將軍之號。夸呂椎髻毦珠，以皂為帽，坐金獅子床。號其妻為母尊，衣織成裙，披錦大袍，辮髮於後，首戴金花冠。地兼鄯善、且末。興和中，高歡招懷荒遠，蠕蠕既附於國，夸呂遣使致敬。歡喻以大義，徵其朝貢，夸呂乃遣使人趙吐骨真假道蠕蠕，頻來東魏。又薦其從妹，靜帝納以為嬪。遣員外散騎常侍傅靈檦使於其國。夸呂又請婚，乃以濟南王匡孫女為廣樂公主以妻之。西魏大統初，宇文泰遣儀同潘濬喻以逆順之理，於是夸呂再遣使獻能舞馬及羊、牛等。然寇抄不已，緣邊多被其害。西魏廢帝二年，宇文泰勒大兵至姑臧，夸呂震懼，使貢方物。是歲，夸呂又通使於北齊。涼州刺史史寧覘知其還，襲之於州西赤泉，獲其僕射乞伏觸狀、將軍翟潘密，商胡二百四十人，駝騾六百頭，雜綵絲絹以萬計。西魏恭帝三年，史寧又與突厥木杆可汗襲擊夸呂，破之，虜其妻子，獲珍物及雜畜。北周武成初，夸呂復寇涼州，刺史是云寶戰沒。賀蘭祥、宇文貴率兵討之，夸呂遣其廣定王、鍾留王拒戰。祥等破之，廣定等遁走。又拔其洮陽、洪和二城，置洮州而還。保定中，夸呂前後三輩遣使獻方物。天和初，其龍涸王莫昌率來降，以其地為扶州。二年五月，復遣使來獻。建德五年，其國大亂，北周武帝詔皇太子征之。軍至伏俟城，夸呂遁走，虜其餘眾而還。明年，又再遣使奉獻。宣政初，其趙王他婁屯來降。隋開皇初，侵弘州，地曠人梗，廢之。遣上柱國元諧率步騎數萬擊之。賊悉發國中，自曼頭至樹敦，甲騎不絕。其所署河西總管定城王鍾利房及其太子可博汗前後來拒戰，諧頻破之。夸呂大懼，率親兵遠遁，其名王十三人召率部落而降。上以其高寧王移茲裒素得眾心，拜大將軍，封河南王，以統降眾。自餘官賞各有差。未幾，復來寇邊，州刺史皮子信拒戰死之。汶州總管梁遠以銳卒擊之，乃奔退。俄而入寇廓州，州兵擊走之。夸呂屢因喜怒廢殺太子。其後太子懼殺，遂謀執夸呂而降，請兵於邊吏。秦州總管河間王計應之，隋文帝不許。太子謀泄，為其父所殺。復立少子嵬王訶為太子。疊州刺史杜祭請因其釁討之，上又不許。六年，嵬王訶復懼父誅，謀歸國，請兵迎接。八年，其名王拓拔木彌請以千餘家歸化。河南王移茲裒死，文帝令其弟樹歸襲統其眾。平陳之後，夸呂大懼，逃遁險遠，不敢為寇。十一年，夸呂卒，子世伏立。
## 據
* 《北史·卷九十六 列傳第八十四》
分類:吐谷渾世家
世伏

**世伏**，姓慕容氏，吐谷渾之可汗，夸呂之子也。

五九一年，夸呂卒，子世伏使其兄子無素奉表稱藩，并獻方物，請以女備後庭。隋文帝謂無素曰：「若依來請，他國便當相學，一許一塞，是謂不平。若並許之，又非好法。」竟不許。隋遣刑部尚書宇文弼撫慰之。五九六年，以光化公主妻世伏，上表稱公主為天后，文帝不許。五九七年，其國大亂，國人殺世伏，立其弟伏允為主。
## 據
* 《北史·卷九十六 列傳第八十四》
分類:吐谷渾世家
伏允

**伏允**，姓慕容氏，吐谷渾之可汗，夸呂之子，世伏之弟也。

五九七年，其國大亂，國人殺世伏，立其弟伏允為主。使陳廢立事，并謝專命罪，且請依俗尚主，隋文帝從之。自是朝貢歲至，而常訪隋之消息，文帝甚惡之。隋煬帝即位，伏允遣子順來朝。時鐵勒犯塞，煬帝遣將軍馮孝慈出敦煌禦之，戰不利。鐵勒遣使謝罪請降，煬帝遣黃門侍郎裴矩慰撫之，諷令擊吐谷渾以自效。鐵勒即勒兵襲破吐谷渾，伏允東走，保西平境。煬帝復令觀德王雄出澆河，許公宇文述出西平掩之，大破其眾。伏允遁逃於山谷間，其故地皆空。自西平臨羌城以西，且末以東，祁連以南，雪山以北，東西四千里，南北二千里皆為隋有。置郡、縣、鎮、戍，發天下輕罪徙居之。於是留順不之遣。伏允無以自資，率其徒數千騎，客於党項。煬帝立順為主，送出玉門，令統餘眾，以其大寶王泥洛周為輔。至西平，其部下殺洛周，順不果入而還。大業末，天下亂，伏允號步薩缽，復其故地，屢寇河右，郡縣不能制。唐太宗時，伏允遣使者入朝，未還，即寇鄯州。帝遣使者讓，且召伏允；以疾為解，而為子求婚，驗帝意。帝召子親迎，亦稱疾，有詔止婚，遣中郎將康處真臨諭。又掠岷州，都督李道彥擊走之，執名王二，斬級七百。連歲遣名王朝。俄寇涼州，鄯州刺史李玄運表吐谷渾牧馬青海，輕兵掩之，可盡致。乃命左驍衛大將軍段志玄、左驍衛將軍梁洛仁率契苾、党項兵擊之，未至三十里，志玄等不欲戰，壁而留，虜知之，驅牧馬走。副將李君羡率精騎尾襲懸水上，得牛羊二萬還。伏允耄不能事，其相天柱王用事，拘天子行人鴻臚丞趙德楷，帝遣使曉敕，十返，無悛言。唐貞觀九年，詔李靖為西海道行軍大總管，侯君集積石道，任城王道宗鄯善道，李道彥赤水道，李大亮且末道，高甑生鹽澤道，並為行軍總管，率突厥、契苾兵擊之。党項內屬羌及洮州羌，皆殺刺史歸伏允。夏四月，道宗破伏允于庫山，俘斬四百。伏允謀入磧疲唐兵，燒野草，故靖馬多飢。靖分二軍：靖與大亮、薛萬均以一軍趣北，出其右；君集、道宗以一軍趣南，出其左。靖將薩孤吳仁以輕騎戰曼都山，斬名王，獲五百級。諸將戰牛心堆、赤水源，獲虜將南昌王慕容孝俊，收雜畜數萬。君集、道宗登漢哭山，戰烏海，獲名王梁屈葱。靖破天柱部落於赤海，收雜畜二十萬。大亮俘名王二十，雜畜五萬，次且末之西。伏允走圖倫磧，將託于闐，萬均督銳騎追亡數百里，又破之。士乏水，刺馬飲血。君集、道宗行空荒二千里，盛夏降霜，乏水草，士糜冰，馬秣雪。閱月，次星宿川，達柏海上，望積石山，覽觀河源。執失思力馳破虜車重。兩軍會于大非川、破邏真谷。伏允懼，引千餘騎遁磧中，衆稍亡，從者纔百騎，窮無聊，即自經死。國人立順為君。
## 據
* 《北史·卷九十六 列傳第八十四》
* 《新唐書·卷二百二十一上 列傳第一百四十六上》
分類:吐谷渾世家
蘇度摸末

**蘇度摸末**，姓慕容氏，漢名**忠**，吐谷渾王諾曷缽之子。

永徽三年，唐高宗以會稽王李道恩第三女金城縣主妻蘇度摸末，拜左領軍衛大將軍。總章元年，諾曷缽卒，忠襲封青海郡王、烏地也拔勒豆可汗。鎮軍大將軍、行左豹韜衛大將軍。聖曆元年，忠卒於安樂州，葬於涼州南山崗。子宣超立。
## 據
* 《新唐書·卷二百二十一上 列傳第一百四十六上》
分類:唐列傳
慕容宣超

**慕容宣超**，姓慕容氏，漢名**宣超**，唐之吐谷渾王慕容忠之子。

忠卒，子宣超立，聖曆三年，拜左豹韜員外大將軍，襲故可汗號，餘部詣涼、甘、肅、瓜、沙等州降。宰相張錫與右武衛大將軍唐休璟議徙其人於秦、隴、豐、靈間，令不得畔去。涼州都督郭元振以為：「吐谷渾近秦、隴，則與監牧雜處；置豐、靈，又邇默啜；假在諸華，亦不遽移其性也。前日王孝傑自河源軍徙耽爾乙句貴置靈州，旣其叛，乃入牧坊掠羣馬，瘢夷州縣，是則遷中土無益之成驗。往素和貴叛去，於我無損，但失吐谷渾數十部，豈與句貴比邪？今降虜非彊服，皆突矢刃，棄吐蕃而來，宜當循其情，為之制也。當甘、肅、瓜、沙降者，即其所置之，因所投而居，情易安，磔數州則勢自分。順其情，分其勢，不擾於人，可謂善奪戎心者也。歲遣鎮遏使者與宣超兄弟撫護之，無令相侵奪，生業固矣。有如叛去，無損中國。」武則天詔可。宣超卒，子曦皓立。
## 據
* 《新唐書·卷二百二十一上 列傳第一百四十六上》
分類:唐列傳
慕容復

**慕容復**，姓慕容氏，漢名**復**，唐時吐谷渾王。唐德宗貞元十四年，以朔方節度副使、左金吾衛大將軍慕容復為長樂都督、青海國王，襲可汗號。復卒，停襲。

## 參考
* 《新唐書·卷二百二十一上 列傳第一百四十六上》

分類:唐列傳
慕容曦皓

**慕容曦皓**，姓慕容氏，字**曦皓**，唐之吐谷渾人，慕容宣超次子也。

曦皓少以蔭補千牛備身，授尚舍直長。 授押蕃渾使，超拜尚衣奉御。累轉左武衛大將軍、大同軍使。唐代宗寶應元年九月十二日卒於任，春秋五十五。大曆四年歲次已西二月十日，葬於長安縣高陽原。唐書以慕容兆為曦皓之子，據墓誌兆乃曦皓兄曦光之子也。
## 據
* 《唐故大同軍使雲麾將軍左武衛大將軍寧朔縣開國伯慕容公墓誌銘並序》
* 《新唐書·卷二百二十一上 列傳第一百四十六上》
分類:唐列傳
慕容兆

**慕容兆**，唐之吐谷渾人，慕容宣超之孫。唐書以兆為慕容曦皓之子，據墓誌，兆乃曦皓兄曦光之子也。

兆母太原郡夫人武氏，乃武承嗣之孫，武延壽之女也。兆初任右金吾衛、沁州安樂府果毅都尉，唐玄宗開元廿六年七月廿三日，曦光卒，兆嗣。及吐蕃陷唐安樂州，其部衆又東徙，散在朔方、河東之境。俗多謂之退渾，蓋語急而然。
## 據
* 《唐朔方軍節度副使金紫光祿大夫行光祿卿上柱國五原公燕王慕容公故妻太原郡夫人武氏墓誌銘並序》
* 《新唐書·卷二百二十一上 列傳第一百四十六上》
分類:唐列傳
朝鮮燕山君

**燕山君**諱**㦕**，成宗康靖大王長子也。母廢妃尹氏，判奉常寺事起畎之女。 以成化十二年丙申（一四七六年）十一月初七日丁未生。 十九年癸卯（一四八三年）二月己巳，冊封世子，遣領中樞韓明澮等，請命于京師。 五月丁酉，帝遣太監鄭同等賜勑封。 少時不好學，東宮僚屬有勸戒者，深銜之。 弘治七年（一四九四年）成宗薨，㦕立為朝鮮国王。及卽位，宮中所行多不善，外庭猶未之知。 晩年，荒悖淫縱，大肆虐政，誅殺大臣、臺諫、侍從，殆盡。 至有炮烙、斮胸、寸斬、碎骨飄風之刑，正德元年（一五〇六年），廢徙江華島，封燕山君，立其弟懌為中宗。 居數月，以疾終。 年三十一，在位十二年。
## 攷
*朝鮮國《燕山君日記》
新大王

**新大王**，乃高句麗第八王。諱**伯固**，《後漢書》作次大王遂成之子，《三國史記》作太祖大王、次大王之季弟也。

伯固儀表英特，性仁恕。初，遂成無道，臣民不親附，恐有禍亂，害及於己，遂遯於山谷。及次大王被弑，左輔菸支留與群公議，遣人迎致。及至，菸支留跪獻國璽。於是，俯伏三讓而後卽位。時年七十七歲。二年，春正月，大赦。初，明臨答夫之難，次大王太子鄒安逃竄，及聞嗣王赦令，卽詣王門。王卽賜狗山瀨、婁豆谷二所，仍封為讓國君。拜答夫為國相，加爵為沛者，令知內外兵馬兼領梁貊部落。改左右輔為國相，始於此。三年，秋九月，王如卒本，祀始祖廟。冬十月，王至自卒本。四年，漢玄菟郡太守耿臨來侵，殺高句麗軍數百人，王自降乞屬玄菟。五年，王遣大加優居、主簿然人等，將兵助玄菟太守公孫度，討富山賊。八年，冬十一月，漢以大兵嚮高句麗。王嬰城固守。漢人攻之不克，士卒饑餓引還。答夫帥數千騎追之，戰於坐原，漢軍大敗，匹馬不反。王大悅，賜答夫坐原及質山，為食邑。十二年，春正月，群臣請立太子。三月，立王子男武為王太子。十四年，冬十月丙子晦，日有食之。十五年，秋九月，國相答夫卒，年百十三歲。王自臨慟，罷朝七日。乃以禮葬於質山，置守墓二十家。冬十二月，王薨，葬於故國谷，號為新大王。太子男武立為故國川王。
## 據
* 《三國史記·卷第十六·高句麗本紀第四》
分類:高句麗本紀
故國川王

**故國川王**，或云**國襄王**，乃高句麗第九王。諱**男武**，或云**伊夷模**，新大王伯固之第二子也。

伯固薨，國人以長子拔奇不肖，共立伊夷謨為王。漢獻帝建安初，拔奇怨為兄而不得立，與涓，各將下戶三萬餘口，詣公孫康降，還住沸流水上。伊夷謨身長九尺，姿表雄偉，力能扛鼎，蒞事聽斷，寬猛得中。二年，春二月，立妃于氏為王后。后，椽那部于素之女也。秋九月，王如卒本，祀始祖廟。四年，春三月甲寅夜，赤氣貫於太微，如蛇。秋七月，星孛于大微。六年，漢遼東太守興師，伐我。王遣王子罽須拒之，不克。王親帥精騎往，與漢軍戰於坐原，敗之。斬首山積。八年，夏四月乙卯，熒惑守心。五月壬辰晦，日有食之。十二年，秋九月，京都雪六尺。中畏大夫沛者畀留、評者左可慮，皆以王后親戚，執國權柄。其子弟幷恃勢驕侈，掠人子女，奪人田宅，國人怨憤。王聞之，怒欲誅之。左可慮等與四椽那謀叛。十三年，夏四月，左可慮等聚衆，攻王都。王徵畿內兵馬，平之。四部共擧東都晏留。王徵之，委以國政。晏留薦西鴨淥谷左勿村乙巴素於王。王遣使，以卑辭重禮聘之，拜中畏大夫，加爵為于台，除為國相，令知政事。以至誠奉國，明政敎，愼賞罰，人民以安，內外無事。冬十月，王拜晏留為大使者。十六年，秋七月，墮隕霜殺穀。民饑，開倉賑給。冬十月，畋于質陽，命內外所司，博問鰥寡孤獨老病貧乏不能自存者，救恤之，命有司，每年自春三月至秋七月，出官穀，以百姓家口多小，賑貸有差，至冬十月還納，以為恒式，內外大悅。十九年，中國大亂，漢人避亂來投者甚多，是漢獻帝建安二年也。夏五月，王薨。葬于故國川原，號為故國川王。弟延優立為山上王。
## 據
* 《三國史記·卷第十六·高句麗本紀第四》
分類:高句麗本紀
諾曷鉢

**諾曷鉢**，姓慕容氏，吐谷渾之可汗，慕容順之子也。

順久質華，國人不附，卒為下所殺，立其子燕王諾曷鉢。諾曷鉢幼，大臣爭權。唐太宗詔侯君集就經紀之，始請頒曆及子弟入侍。詔封諾曷鉢**河源郡王**，號**烏地也拔勒豆可汗**，遣淮陽郡王道明持節冊命，賜鼓纛。諾曷鉢身入謝，遂請婚，獻馬牛羊萬。比年入朝，乃以宗室女為弘化公主妻之，詔道明及右武衛將軍慕容寶持節送公主。其相宣王跋扈，謀作亂，欲襲公主，劫諾曷鉢奔吐蕃。諾曷鉢知之，引輕騎走鄯城，威信王以兵迎之，果毅都尉席君買率兵與威信王共討，斬其兄弟三人，國大擾。太宗又詔民部尚書唐儉、中書舍人馬周持節撫慰。

唐高宗立，拜駙馬都尉。又獻名馬，高宗問馬種性，使者曰：「國之最良者。」高宗曰：「良馬人所愛。」詔還其馬。公主表請入朝，遣左驍衛將軍鮮于匡濟迎之。十一月，及諾曷鉢至京師，高宗又以宗室女金城縣主妻其長子蘇度摸末，拜左領軍衛大將軍。久之，主與次子右武衛大將軍梁漢王闥盧摸末來請婚，高宗以宗室女金明縣主妻之。旣而與吐蕃相攻，上書相曲直，並來請師，天子兩不許。吐谷渾大臣素和貴奔吐蕃，言其情，吐蕃出兵擣虛，破其衆黃河上，諾葛鉢不支，與公主引數千帳走涼州。高宗遣左武衛大將軍蘇定方為安集大使，平兩國怨。吐蕃遂有其地。諾曷鉢請內徙。乾封初，更封青海國王。高宗欲徙其部於涼州之南山，羣臣議不同，高宗難之。咸亨元年，乃以右威衛大將軍薛仁貴為邏娑道行軍大總管，左衛員外大將軍阿史那道真、左衛將軍郭待封副之，總兵五萬討吐蕃，且納諾曷鉢於故廷。王師敗於大非川，舉吐谷渾地皆陷，諾曷鉢與親近數千帳纔免。三年，乃徙浩亹水南。諾曷鉢以吐蕃盛，勢不抗，而鄯州地狹，又徙靈州，高宗為置安樂州，即拜刺史，欲其安且樂云。諾曷鉢卒，子忠立。
## 據
* 《新唐書·卷二百二十一上 列傳第一百四十六上》
分類:吐谷渾世家
東川王

**東川王**，或云**東襄王**，乃高句麗第十一王。諱**憂位居**，少名**郊彘**，山上王之子也。母酒桶村人，入為山上小后。

山上王十七年，立郊彘為太子，山上王三十一年，嗣位。王性寬仁，王后欲試王心，候王出遊，使人截王路馬鬣。王還曰：「馬無鬣可憐！」又令侍者進食時，陽覆羹於王衣，亦不怒。二年，春二月，王如卒本，祀始祖廟。大赦。三月，封于氏為王太后。四年，秋七月，國相高優婁卒，以于台明臨於漱為國相。八年，魏遣使和親。秋九月，太后于氏薨。十年，春二月，吳王孫權，遣使者胡衛通和。王留其使，至秋七月，斬之，傳首於魏。十一年，遣使如魏，賀改年號。是景初元年也。十二年，魏太傅司馬懿率衆，討公孫淵。王遣主簿大加，將兵千人助之。十六年，王遣將，襲破遼東西安平。十七年，春正月，立王子然弗為王太子，赦國內。十九年，春三月，東海人獻美女，王納之後宮。冬十月，出師侵新羅北邊。二十年，秋八月，魏遣幽州刺史毋丘儉，將萬人，出玄來侵。王將步騎二萬人，逆戰於沸流水上，敗之，斬首三千餘級。又引兵再戰於梁貊之谷，又敗之，斬獲三千餘人。王乃領鐵騎五千，進而擊之。儉為方陣，決死而戰，我軍大潰，死者一萬八千餘人。王以一千餘騎，奔鴨渌原。冬十月，儉攻陷丸都城，屠之。乃遣將軍王頎，追王。王奔南沃沮，至于竹嶺，軍士分散殆盡，東部密友遂募死士，與之赴敵力戰。王依山谷，聚散卒自衛，下部劉屋句於戰地，見密友伏地，乃負而至。王枕之以股，久而乃蘇。王間行轉輾，至南沃沮，魏軍追不止。東部人紐由入魏軍詐降。魏將聞之，將受其降。紐由隱刀食器，進前，拔刀刺魏將胸，與之俱死，魏軍遂亂。王分軍為三道，急擊之，魏軍擾亂不能陳，遂自樂浪而退。王復國論功，以密友、紐由為第一，賜密友巨谷、靑木谷，賜屋句鴨淥、杜訥河原以為食邑。追贈紐由為九使者，又以其子多優為大使者。是役也，魏將到肅愼南界，刻石紀功，又到丸都山，銘不耐城而歸。二十一年，春二月，王以丸都城經亂，不可復都，築平壤城，移民及廟社。平壤者本仙人王儉之宅也。或云王之都王儉。二十二年，春二月，新羅遣使結和。秋九月，王薨。葬於柴原，號曰東川王。國人懷其恩德，莫不哀傷。近臣欲自殺以殉者衆，嗣王以為非禮，禁之。至葬日，至墓自死者甚多。國人伐柴，以覆其屍，遂名其地曰柴原。太子然弗立為中川王。
## 據
* 《三國史記·卷第十七·高句麗本紀第五》
分類:高句麗本紀
慕容順

**慕容順**，姓慕容氏，吐谷渾之可汗，伏允之子也。

隋時，其父伏允號步薩缽，嘗寇邊，隋煬帝遣鐵勒敗之，壁西平；復命觀王雄破其衆。伏允以數十騎入泥嶺，亡去，仙頭王率男女十餘萬降。置郡縣鎮戍，以長子順為質，因王之，統餘衆，俄追還。伏允客党項，隋亂，因得復故地。唐高祖受命，順自江都還長安，時李軌據涼州，高祖乃約伏允和，令擊軌自效，當護送順。伏允喜，引兵與軌戰庫門，交綏止，即遣使請順，高祖遣之。順至，號為大寧王。

順之質隋，為金紫光祿大夫，伏允立其弟為太子。順歸，常鞅鞅，自以失位，欲以功自結天子。唐太宗遣李靖攻吐谷渾，乃斬天柱王，舉國降。伏允懼，引千餘騎遁磧中，衆稍亡，從者纔百騎，窮無聊，即自經死。國人立順為君，稱臣內附，詔封西平郡王，號**趉胡呂烏甘豆可汗**。帝恐未能定其國，遣李大亮率精兵鎮援。順久質華，國人不附，卒為下所殺，立其子燕王諾曷鉢。
## 據
* 《新唐書·卷二百二十一上 列傳第一百四十六上》
分類:吐谷渾世家
美川王

**美川王**，或云**好壤王**，乃高句麗第十五王。諱**乙弗**，一云**憂弗**，西川王之孫，古鄒加咄固之子。

烽上王疑弟咄固有異心，殺之，乙弗畏害出遁。始就水室村人陰牟家傭作。陰牟不知其何許人，使之甚苦。其家側草澤，蛙鳴，使乙弗夜投瓦石，禁其聲，晝日督之樵採，不許暫息，不勝艱苦，周年，乃去。與東村人再牟販鹽。乘舟抵鴨渌，將鹽下寄江東思收村人家。其家老嫗請鹽，許之斗許，再請不與。其嫗恨恚，潛以屨置之鹽中。乙弗不知，負而上道。嫗追索之，誣以廋屨。告鴨渌宰。宰以屨直，取鹽與嫗，決笞放之。於是，形容枯槁，衣裳藍縷，人見之，不知其為王孫也。

烽上王九年，國相倉助利將廢王，先遣北部祖弗、東部蕭友等，物色訪乙弗於山野。至沸流河邊，見一丈夫在舡上，雖形貌憔悴，而動止非常。蕭友等奉乙弗以歸。助利喜，致於烏陌南家，不令人知。秋九月，烽上王獵於侯山之陰，國相助利從之。謂衆人曰：「與我同心者，効我。」乃以蘆葉挿冠，衆人皆揷之。助利知衆心皆同，遂共廢王，幽之別室，以兵周衛。遂迎王孫，上璽綬，乙弗卽王位。冬十月，黃霧四塞。十一月，風從西北來，飛砂走石六日。

三年，秋九月，王率兵三萬，侵玄菟郡，虜獲八千人，移之平壤。十二年，秋八月，遣將襲取遼東西安平。十四年，冬十月，侵樂浪郡，虜獲男女二千餘口。十五年，春正月，立王子斯由為太子。秋九月，南侵帶方郡。十六年，春二月，攻破玄菟城，殺獲甚衆。二十年，冬十二月，晉平州刺使崔毖來奔。初，崔毖陰說高句麗及段氏、宇文氏，使共攻慕容廆，三國進攻棘城。廆閉門自守，獨以牛酒，犒宇文氏。與國疑宇文氏與廆有謀各引兵歸。廆使其子皝與長史裴嶷，將精銳為前鋒，自將大兵繼之，悉獨官大敗，僅以身免。崔毖聞之，使其兄子燾詣棘城僞賀。廆臨之以兵，燾懼首服，廆迺遣燾歸。引兵隨之。毖與數十騎，棄家來奔，其衆悉降於廆。廆以其子仁，鎭遼東官府，市里案堵如故。高句麗將如孥據于河城，廆遣將軍張統，掩撃擒之，俘其衆千餘家，歸於棘城。王數遣兵寇遼東，慕容廆遣慕容翰、慕容仁，伐之。王求盟。翰、仁乃還。二十一年，冬十二月，遣兵寇遼東，慕容仁拒戰破之。三十一年，遣使後趙石勒，致其楛矢。三十二年，春二月，王薨，葬於美川之原，號曰美川王。太子斯由立為故國原王。
## 據
* 《三國史記·卷第十八·高句麗本紀第六》
分類:高句麗本紀
山上王

**山上王**，乃高句麗第十王。諱**延優**，一名**位宮**，新大王伯固之子，故國川王之弟也。

《三國志·魏書》云：「朱蒙裔孫宮，生而開目能視，是為太祖。今王是太祖曾孫，亦生而視人，似曾祖宮。高句麗呼『相似』為『位』，故名位宮云。」

故國川王無子，故延優嗣立。初，故國川王之薨也，王后于氏，秘不發歧喪，夜往王弟發歧宅，曰：「王無後，子宜嗣之。」發歧不知王薨，對曰：「天之曆數有所歸，不可輕議。况婦人而夜行，豈禮云乎？」后慙，便往延優之宅。優起衣冠，迎門入座宴飲。王后曰：「大王薨，無子，發歧年長當嗣，而謂妾有異心，暴慢無禮。是以見叔。」於是，延優加禮，親自操刀割肉，誤傷其指。后解裙帶裹其傷指。將歸，謂延優曰：「夜深恐有不虞，子其送我至宮。」延優從之，王后執手入宮。至翌日質明，矯先王命，令群臣，立延優為王。發歧聞之大怒，以兵圍王宮，呼曰：「兄死弟及，禮也。汝越次纂奪，大罪也，宜速出。不然則誅及妻孥。」延優閉門三日。國人又無從發歧者。發歧知難，以妻子奔遼東。見太守公孫康，告曰：「某，高句麗王男武之母弟也。男武死，無子，某之弟延優與嫂于氏謀，卽位以廢天倫之義。是用憤恚，來投上國，伏願假兵三萬，令擊之，得以平亂。」公孫康從之。延優遣弟罽須，將兵禦之，漢兵大敗。罽須自為先鋒追北，發歧告罽須曰：「汝今忍害老兄乎？」罽須不能無情於兄弟，不敢害之，曰：「延優不以國讓，雖非義也，爾以一時之憤，欲滅宗國，是何意耶？身沒之後，何面目以見先人乎？」發歧聞之，不勝慙悔，奔至裴川，自刎死。罽須哀哭，收其屍，草葬訖而還。王悲喜，引罽須內中宴，見以家人之禮，且曰：「發歧請兵異國，以侵國家，罪莫大焉。今子克之，縱而不殺，足矣，及其自死，哭甚哀，反謂寡人無道乎？」罽須愀然然銜淚而對曰：「臣今請一言而死。」王曰：「何也？」罽須曰：「王后雖以先王遺命立大王，大王不以禮讓之，曾無兄弟友恭之義。臣欲成大王之美，故收屍殯之，豈圖緣此，逢大王之怒乎？大王若以仁忘惡，以兄喪禮葬之，孰謂大王不義乎？臣旣以言之，雖死猶生。請出受誅有司。」王聞其言，前席而坐，溫顔慰諭曰：「寡人不肖，不能無惑，今聞子之言，誠知過矣。願子無責。」王子拜之，王亦拜之，盡歡而罷。秋九月，命有司，奉迎發歧之喪，以王禮葬於裴嶺。王本因于氏得位，不復更娶，立于氏為后。

二年，春二月，築丸都城。夏四月，赦國內二罪已下。三年，秋九月，王畋于質陽。七年，春三月，王以無子，禱於山川，是月十五夜夢，天謂曰：「吾令汝少后生男，勿憂。」王覺語群臣曰：「夢天語我，諄諄如此，而無少后，奈何？」巴素對曰：「天命不可測，王其待之。」秋八月，國相乙巴素卒，國人哭之慟。王以高優婁為國相。十二年　冬十月，郊豕逸。掌者追之，至酒桶村，躑躅不能獲。有一女子，年二十許，色美而艶，笑而前執之，然後追者得之。王聞而異之，欲見其女，微行夜至女家。使侍人說之，其家知王來不敢拒。王入室，召其女，欲御之。女告曰：「大王之命，不敢避，若幸而有子，願不見遺。」王諾之。至丙夜，王起還宮。十三年，春三月，王后知王幸酒桶村女，妬之，陰遣兵士殺之。其女聞知，衣男服逃走。追及欲害之，其女問曰：「爾等今來殺我，王命乎，王后命乎？今妾腹有子，實王之遺體也。殺妾身可也，亦殺王子乎？」兵士不敢害，來以女所言告之。王后怒，必欲殺之，而未果。王聞之，乃復幸女家，問曰：「汝今有娠，是誰之子？」對曰：「妾平生不與兄弟同席，況敢近異姓男子乎。今在腹之子，實大王之遺體也。」王慰籍贈與，甚厚。乃還告王后，竟不敢害。秋九月，酒桶女生男。王喜曰：「此天賚予嗣胤也。」始自郊豕之事，得以幸其母，乃名其子曰郊彘，立其母為小后。初，小后母孕未産，巫卜之曰：「必生王后。」母喜，及生，名曰后女。冬十月，王移都於丸都。十七年，春正月，立郊彘王太子。二十一年，秋八月，漢平州人夏瑤，以百姓一千餘家來投，王納之，安置柵城。冬十月，雷，地震。星孛于東北。二十四年，夏四月，異鳥集于王庭。二十八年，王孫然弗生。三十一年，夏五月，王薨。葬於山上陵。號為山上王。太子郊彘立为為東川王。
## 據
* 《三國史記·卷第十六·高句麗本紀第四》
分類:高句麗本紀
故國原王

**故國原王**，或云**國罡上王**，乃高句麗第十六王。諱**斯由**，一名**釗**，美川王之子也。

美川王十五年，立為太子。三十二年，春，美川王薨。太子釗即位。二年，春二月，王如卒本，祀始祖廟。巡問百姓，老病賑給。三月，至自卒本。四年，秋八月，增築平壤城。冬十二月，無雪。五年，春正月，築國北新城。秋七月，隕霜殺穀。六年春三月，大星流西北。遣使如晉，貢方物。九年，前燕王慕容皝來侵，兵及新城。王乞盟，乃還。十年，王遣世子，朝於燕王皝。十二年春二月　修葺丸都城，又築國内城。秋八月，移居丸都城。冬十月，燕王皝遷都龍城。立威將軍翰請先取高句麗，後滅宇文，然後中原可圖。高句麗有二道，其北道平闊，南道險狹。十一月，皝自將勁兵四萬，出南道。以慕容翰、慕容覇為前鋒，別遣長史王㝢等，將兵萬五千，出北道以來侵。王遣弟武，帥精兵五萬，拒北道，自帥羸兵，以備南道。慕容翰等先至戰，皝以大衆繼之，我兵大敗。左長史韓壽，斬我將阿佛和度加，諸軍乘勝，遂入丸都。王單騎走入斷熊谷，將軍慕輿埿，追獲王母周氏及王妃而歸。會，王㝢等戰於北道，皆敗沒。由是，皝不復窮追，遣使招王，王不出。皝發美川王墓，載其尸，收其府庫累世之寶，虜男女五萬餘口，燒其宮室，毁丸都城而還。十三年，春二月，王遣其弟，稱臣入朝於燕，貢珍異以千數。燕王皝乃還其父尸，猶留其母為質。秋七月，移居平壤東黃城，城在今西京東木覓山中。遣使如晉朝貢。冬十一月，雪五尺。十五年，冬十月，燕王皝使慕容恪來攻，拔南蘇，置戍而還。十九年，王送前東夷護軍宋晃于燕。燕王儁赦之，更名曰活，拜為中尉。二十五年，春正月，立王子丘夫為王太子。冬十二月，王遣使詣燕，納質修貢，以請其母。燕王儁許之，遣殿中將軍刁龕，送王母周氏歸國。以王為征東大將軍營州刺史，封樂浪公，王如故。三十九年，秋九月，王以兵二萬，南伐百濟，戰於雉壤，敗績。四十年，前秦王猛，伐燕破之。燕大傅慕容評來奔，王執送於秦。四十一年，冬十月，百濟王帥兵三萬，來攻平壤城。王出師拒之，為流矢所中。是月二十三日，薨。葬于故國之原。太子丘夫立為小獸林王。
## 據
* 《三國史記·卷第十八·高句麗本紀第六》
分類:高句麗本紀
長壽王

**長壽王**，乃高句麗第二十王。諱**璉**，一作**巨連**，好太王之元子也。

璉體貌魁傑，志氣豪邁。好太王十八年，立為太子。二十二年，好太王薨，璉即位。元年，遣長史高翼，入晉奉表，獻赭白馬。晉安帝封王高句麗王、樂浪郡公。二年，秋八月，異鳥集王宮。冬十月，王畋于蛇川之原，獲白獐。十二月，王都，雪五尺。七年，夏五月，國東大水，王遣使存問。十二年，春二月，新羅遣使修聘，王勞慰之特厚。秋九月，大有年，王宴群臣於宮。十三年，遣使如魏貢。十五年，移都平壤。

二十三年，夏六月，王遣使入魏朝貢，且請國諱。世祖嘉其誠款，使錄帝系及諱以與之。遣員外散騎侍郞李敖，拜王為都督遼海諸軍事、征東將軍、領護東夷中郞將、遼東郡開國公、高句麗王。秋，王遣使入魏謝恩。魏人數伐北燕，燕日危蹙。燕王馮弘密遣尚書陽伊，請迎於高句麗。二十四年，燕王遣使入貢于魏，請送侍子。太武帝不許，將擧兵討之，遣使來告諭。夏四月，魏攻燕白狼城，克之。王遣將葛盧、孟光，將衆數萬，隨陽伊至和龍，迎燕王。葛盧、孟光入城，命軍脫弊褐，取燕武庫精仗，以給之，大掠城中。五月，燕王率龍城見戶東徙，焚宮殿，火一旬不滅。令婦人被甲居中，陽伊等勒精兵居外，葛盧、孟光帥騎殿後，方軌而進，前後八十餘里。太武帝聞之，遣散騎常侍封撥來，令送燕王。王遣使入魏奉表，稱當與馮弘，俱奉王化。魏主以王違詔，議擊之，將發隴右騎卒，劉絜、樂平、王丕等諫之，乃止。二十五年，春二月，遣使入魏朝貢。二十六年，春三月，初，燕王弘至遼東。王遣使勞之曰：「龍城王馮君，爰適野次，士馬勞乎！」弘慙怒，稱制讓之。王處之平郭，尋徙北豊。弘素侮高句麗，政刑賞罰，猶如其國。王乃奪其侍人，取其太子王仁為質。弘怨之，遣使如宋，上表求迎。宋文帝遣使者王白駒等迎之，幷令高句麗資送。王不欲使弘南來，遣將孫漱、高仇等，殺弘于北豊，幷其子孫十餘人。白駒等帥所領七千餘人，掩討漱、仇，殺仇，生擒漱。王以白駒等專殺，遣使執送之。太祖以遠國，不欲違其意，下白駒等獄，已而原之。二十七年，冬十一月，遣使入魏朝貢。十二月，遣使入魏朝貢。三十八年，新羅人襲殺邊將。王怒，將擧兵討之，羅王遣使謝罪，乃止。四十二年，秋七月，遣兵侵新羅北邊。四十三年，遣使入宋朝貢。五十年，春三月，遣使入魏朝貢。五十一年，宋孝武帝策王為車騎大將軍、開府儀同三司。五十三年，春二月，遣使入魏朝貢。五十四年，春三月，遣使入魏朝貢。魏文明太后，以顯祖六宮未備，敎王令薦其女。王奉表云：「女已出嫁。」求以弟女應之，許焉，乃遣安樂王眞、尚書李敷等，至境送幣。或勸王曰：「魏昔與燕婚姻，旣而伐之，由行人具知其夷險故也。殷鑑不遠，宜以方便辭之。」王遂上書，稱女死。魏疑其矯詐，又遣假散騎常侍程駿，切責之：「若女審死者，聽更選宗淑。」王云：「若天子恕其前愆，謹當奉詔。」會，顯祖崩，乃止。五十五年，春二月，遣使入魏朝貢。五十六年，春二月，王以靺鞨兵一萬，攻取新羅悉直州城。夏四月，遣使入魏朝貢。五十七年，春二月，遣使入魏朝貢。秋八月，百濟兵侵入南鄙。五十八年，春二月，遣使入魏朝貢。五十九年，秋九月，民奴久等奔降於魏，各賜田宅。是魏孝文帝延興元年也。

六十年，春二月，遣使入魏朝貢。秋七月，遣使入魏朝貢。自此已後，貢獻倍前，其報賜，亦稍加焉。六十一年春二月、秋八月、六十二年春三月，遣使入魏朝貢。秋七月，遣使入魏朝貢。遣使入宋朝貢。六十三年春二月、秋八月，遣使入魏朝貢。九月，王帥兵三萬，侵百濟，陷王所都漢城，殺其王扶餘慶，虜男女八千而歸。六十四年春二月、秋七月、九月、六十五年春二月、秋九月，遣使入魏朝貢。六十六年，遣使入宋朝貢。百濟燕信來投。六十七年春三月、秋九月，遣使入魏朝貢。六十八年，夏四月，南齊太祖蕭道成，策王為驃騎大將軍。王遣使餘奴等，朝聘南齊，魏光州人，於海中得餘奴等，送闕。魏孝文帝詔責王曰：「道成親弑其君，竊號江左。朕方欲興滅國於舊邦，繼絶世於劉氏，而卿越境外交，遠通簒賊，豈是藩臣守節之義？今不以一過掩卿舊款，卽送還藩，其感恩思愆，祗承明憲，輯寧所部，動靜以聞。」六十九年，遣使南齊朝貢。七十二年，冬十月，遣使入魏朝貢。時，魏人謂高句麗方强，置諸國使邸，齊使第一，高句麗使者次之。七十三年夏五月、冬十月、七十四年夏四月、七十五年夏五月、七十六年春二月、夏四月、秋閏八月、七十七年春二月、夏六月，遣使入魏朝貢。秋九月，遣兵侵新羅北邊，陷狐山城。冬十月，遣使入魏朝貢。七十八年秋七月、九月、七十九年夏五月、秋九月，遣使入魏朝貢。冬十二月，王薨。年九十八歲，號長壽王。魏孝文聞之，制素委貌、布深衣，擧哀於東郊。遣謁者僕射李安上，策贈車騎大將軍、太傅、遼東郡開國公、高句麗王，諡曰康。孫羅雲立為文咨明王。
## 據
* 《三國史記·卷第十八·高句麗本紀第六》
分類:高句麗本紀
文咨明王

**文咨明王**，一云**明治好王**，乃高句麗第二十一王。諱**羅雲**，長壽王之孫也。

父乃王子古鄒大加助多，助多早死，長壽王養羅雲於宮中，以為太孫。長壽王在位七十九年薨，羅雲繼立。元年，春三月，魏孝文帝遣使拜王，為使持節都督遼海諸軍事、征東將軍、領護東夷中郞將、遼東郡開國公、高句麗王，賜衣冠、服物、車旗之飾。又詔王遣世子入朝，王辭以疾，遣從叔升千，隨使者詣闕。夏六月，遣使入魏朝貢。秋八月，遣使入魏朝貢。冬十月，遣使入魏朝貢。三年，春正月，遣使入北魏朝貢。二月，扶餘王及妻孥，以國來降。秋七月，高句麗軍與新羅人，戰於薩水之原。羅人敗，保犬牙城，高句麗兵圍之，百濟遣兵三千，援新羅，高句麗兵引退。齊帝策王為使持節散騎常侍都督營、平二州征東大將軍樂浪公。遣使入魏朝貢。四年，春二月，遣使入魏朝貢。大旱。夏五月，遣使入魏朝貢。秋七月，南巡狩，望海而還。八月，遣兵圍百濟雉壤城，百濟請救於新羅。羅王命將軍德智，率兵來援，高句麗軍退還。五年，齊明帝進王為車騎將軍。遣使入南齊朝貢。秋七月，遣兵攻新羅牛山城，新羅兵出擊泥河上，高句麗軍敗北。六年，秋八月，遣兵攻新羅牛山城，取之。七年，春正月，立王子興安為太子。秋七月，創金剛寺。八月，遣使入魏朝貢。八年，百濟民饑，二千人來投。九年秋八月、十年春正月、冬十二月，遣使入魏朝貢。十一年，秋八月，蝗。冬十月，地震，民屋倒墮，有死者。梁武帝卽位。夏四月，進王為車騎大將軍。冬十一月，百濟犯境。十二月，遣使入魏朝貢。十二年，冬十一月，百濟遣達率優永，率兵五千，來侵水谷城。十三年，夏四月，遣使入魏朝貢，世宗引見其使芮悉弗於東堂。十五年，秋八月，王獵於龍山之陽，五日而還。九月，遣使入魏朝貢。冬十一月，遣將伐百濟，大雪，士卒凍皸而還。十六年，冬十月，遣使入魏朝貢。王遣將高老，興與靺鞨謀，欲攻百濟漢城，進屯於橫岳下，百濟出師逆戰，乃退。十七年，梁高祖下詔以王為撫軍大將軍、開府儀同三司。夏五月、冬十二月、十八年夏五月、十九年夏閏六月、冬十二月，遣使入魏朝貢。二十一年，春三月，遣使入梁朝貢。夏五月，遣使入魏朝貢。秋九月，侵百濟，陷加弗、圓山二城，虜獲男女一千餘口。二十二年春正月、夏五月、冬十月、二十三年冬十一月、二十四年冬十月，遣使入魏朝貢。二十五年，夏四月，遣使入梁朝貢。二十六年夏四月、二十七年春二月，遣使入魏朝貢。三月，暴風拔木，王宮南門自毁。夏四月，遣使入魏朝貢。五月，遣使入魏朝貢。二十八年，王薨。號為文咨明王。長子興安立為安臧王。魏靈太后擧哀於東堂，遣使策贈車騎大將軍。時，魏孝明帝年十歲，太后臨朝稱制。
## 據
* 《三國史記·卷第十九·高句麗本紀第七》
分類:高句麗本紀
榮留王

**榮留王**，乃高句麗第二十七王。諱**建武**，一云作**成**，平原王之子，嬰陽王異母弟也。

嬰陽王在位二十九年薨。建武即位。二年，春二月，遣使如唐朝貢。夏四月，王幸卒本，祀始祖廟。五月，王至自卒本。四年，秋七月，遣使如唐朝貢。五年，遣使如唐朝貢。唐高祖感隋末戰士多陷於此，賜王詔書曰：「朕恭膺寶命，君臨率土，祗順三靈，懷柔萬國，普天之下，情均撫字，日月所炤，咸使乂安。王統攝遼左，世居藩服，思稟正朔，遠循職貢。故遣使者，跋涉山川，申布誠懇，朕甚嘉焉。方今，六合寧晏，四海淸平，玉帛旣通，道路無壅，方申緝輯睦，永敦聘好，各保疆場，豈非盛美。但隋氏季年，連兵構難，攻戰之所，各失其泯氓，遂使骨肉乖離，室家分析，多歷年歲，怨曠不申。今，二國通和，義無阻異。在此所有高句麗人等，已令追括，尋卽遣送，彼處所有此國人者，王可放還，務盡撫育之方，共弘仁恕之道。」於是，悉搜括華人以送之，數至萬餘。高祖大喜。六年，冬十二月，遣使如唐朝貢。七年，春二月，王遣使如唐，請班曆。遣刑部尚書沈叔安，策王為上柱國、遼東郡公、高句麗國王。命道士，以天尊像及道法，往為之講《老子》，王及國人聽之。冬十二月，遣使入唐朝貢。八年，王遣人入唐，求學佛、老敎法，高祖許之。九年，新羅、百濟遣使於唐，上言：「高句麗閉道，使不得朝，又屢相侵掠。」唐太宗遣散騎侍郞朱子奢，持節諭和。王奉表謝罪，請與二國平。十一年，秋九月，遣使入唐，賀太宗擒突厥頡利可汗，兼上封域圖。十二年，秋八月，新羅將軍金庾信，來侵東邊，破娘臂城。九月，遣使入唐朝貢。十四年，唐遣廣州司馬長孫師，臨瘞隋戰士骸骨，祭之，毁當時所立京觀。春二月，王動衆築長城，東北自扶餘城，東西南至海千有餘里，凡一十六年畢功。二十一年，冬十月，侵新羅北邊七重城。新羅將軍閼川逆之，戰於七重城外，高句麗兵敗衂。二十三年，春二月，遣世子桓權，入唐朝貢。太宗勞慰，賜賚之特厚。王遣子弟入唐，請入國學。秋九月，日無光，經三日復明。二十四年，太宗以高句麗太子入朝，遣職方郞中陳大德答勞。大德入境，所至城邑，以綾綺厚餉官守者曰：「吾雅好山水，此有勝處，吾欲觀之。」守者喜導之，遊歷無所不至。由是，悉得其纖曲。見華人隋末從軍沒留者，為道親戚存亡，人人垂涕，故所至士女夾道觀之。王盛陳兵衛，引見使者。大德因奉使覘國虚實，吾人不知。大德還奏，太宗悅。大德言於太宗曰：「其國聞高昌亡，大懼，館候之勤，加於常數。」太宗曰：「高句麗本四郡地耳。吾發卒數萬，攻遼東，彼必傾國救之。別遣舟師出東萊，自海道趨平壤，水陸合勢，取之不難。但山東州縣，凋瘵未復，吾不欲勞之耳。」二十五年，春正月，遣使入唐朝貢。王命東部大人蓋蘇文，監長城之役。冬十月，蓋蘇文弑王，立王弟子藏為寶臧王。十一月，太宗聞王死，擧哀於苑中，詔贈物三百段，遣使持節吊祭。
## 據
* 《三國史記·卷第二十·高句麗本紀第八》
分類:高句麗本紀
嬰陽王

**嬰陽王**，或云**平陽王**，乃高句麗第二十六王。諱**元**，一云**大元**，平原王之長子也。

元風神俊爽，以濟世安民自任。平原王在位七年，立為太子。三十二年，平原王薨，太子即位。隋文帝遣使拜王，為上開府儀同三司，襲爵遼東郡公，賜衣一襲。二年，春正月，遣使入隋，奉表謝恩進奉，因請封王，帝許之。三月，策封為高句麗王，仍賜車服。夏五月，遣使謝恩。三年春正月、八年夏五月，遣使入隋朝貢。九年，春二月，王率靺鞨之衆萬餘，侵遼西，營州摠管韋冲撃退之。隋文帝聞而大怒，命漢王諒、王世積並爲元帥，將水陸三十萬來伐。夏六月，文帝下詔黜王官爵。漢王諒軍出臨渝關，値水潦，餽轉不繼，軍中乏食，復遇疾疫。周羅睺自東泛海，趣平壤城，亦遭風，舡多漂沒。秋九月，師還，死者十八九。王亦恐懼，遣使謝罪，上表稱遼東糞土臣某。帝於是罷兵，待之如初。百濟王昌遣使奉表，請為軍導。帝下詔：諭以高句麗服罪，朕已赦之，不可致伐。厚其使而遣之。王知其事，侵掠百濟之境。十一年，春正月，遣使入隋朝貢。詔：太學博士李文眞，約古史為『新集』五卷。國初始用文字時，有人記事一百卷，名曰《留記》，至是刪修。十四年秋八月，王遣將軍高勝，攻新羅北漢山城，新羅真平王率兵，過漢水。城中鼓噪相應，勝以彼衆我寡，恐不克而退。十八年，初，隋煬帝之幸啓民帳也，高句麗使者在啓民所。啓民不敢隱，與之見帝。黃門侍郞裴矩說帝曰：「高句麗本箕子所封之地，漢、晋皆為郡縣。今乃不臣，別為異域，先帝欲征之久矣。但楊諒不肖，師出無功。當陛下之時，安可不取，使冠帶之境，遂為蠻貊之鄕乎？今其使者，親見啓民擧國從化，可因其恐懼，脅使入朝。」帝從之，勑牛弘宣旨曰：「朕以啓民誠心奉國，故親至其帳，明年當往涿郡。爾還日語爾王，宜早來朝，勿自疑懼，存育之禮，當如啓民，苟或不朝，將帥啓民，往巡彼土。」王懼：藩禮頗闕，帝將討之。啓民，突厥可汗也。夏五月，遣師攻百濟松山城，不下，移襲石頭城，虜男女三千而還。十九年，春二月，命將襲新羅北境，虜獲八千人。夏四月，拔新羅牛鳴山城。二十二年，春二月，煬帝下詔，討高句麗。夏四月，車駕至涿郡之臨朔宮，四方兵皆集涿郡。

二十三年，春正月壬午，隋以左十二軍，出鏤方、長岑、溟海、蓋馬、建安、南蘇、遼東、玄菟、扶餘、朝鮮、沃沮、樂浪等道；右十二軍，出黏蟬、含資、渾彌、臨屯、候城、提奚、踏頓、肅愼、碣石、東暆、帶方、襄平等道。凡一百十三萬三千八百人，號二百萬，摠集平壤。其餽輸者倍之。宜社南桑乾水上，類上帝於臨朔宮南，祭馬祖於薊城北。煬帝親授節度，每軍上將、亞將各一人，騎兵四十隊。隊百人，十隊為團。步卒八十隊，分為四團，團各有偏將一人，其鎧胄、纓拂、旗旛，每團異色。日遣一軍，相去四十里，連營漸進，終四十日發，乃盡。首尾相繼，鼓角相聞，旌旗亘九百六十里。御營內，合十二衛、三臺、五省、九寺，分隸內外、前後、左右六軍，次後發，又亘八十里。二月，煬帝御師進至遼水，衆軍摠會，臨水為大陣。高句麗兵阻水拒守，隋兵不得濟。煬帝命工部尚書宇文愷，造浮橋三道於遼水西岸，旣成，引橋趣東岸，短不及岸丈餘。高句麗兵大至，隋兵驍勇者，爭赴水接戰，高句麗兵乘高擊之，隋兵不得登岸，死者甚衆。麥鐵杖躍登岸，與錢士雄、孟金叉等，皆戰死，乃斂兵引橋，復就西岸。更命少府監何稠接橋，二日而成。諸軍相次繼進，大戰于東岸。高句麗兵大敗，死者萬計。諸軍乘勝，進圍遼東城，則漢之襄平城也。車駕到度遼，下詔赦天下，命刑部尚書衛文昇等，撫遼左之民，給復十年，建置郡縣，以相統攝。夏五月，遼東數出戰不利，乃嬰城固守。煬帝命諸軍攻之，又勅諸將，高句麗若降，則宜撫納，不得縱兵。遼東城將陷，城中人輒言請降，諸將奉旨，不敢赴機，先令馳奏。比報至，城中守禦亦備，隋隨出拒戰。如此再三，煬帝終不悟，旣而城久不下。六月，左翊衛將軍來護兒，帥江、淮水軍，舳艫數百里，浮海先進入自浿水，去平壤六十里。與高句麗軍相遇，進擊大破之。護兒欲乘勝趣其城，副摠管周法尚止之，請俟諸軍至俱進。護兒不聽，簡精甲數萬，直造城下。高句麗將伏兵於羅郭內空寺中，出兵與護兒戰，而僞敗。護兒逐之入城，縱兵俘掠，無復部伍。伏兵發，護兒大敗，僅而獲免，士卒還者，不過數千人。我軍追至舡所，周法尚整陣待之，高句麗軍乃退。護兒引兵還屯海浦，不敢復留應接諸軍。左翊衛大將軍宇文述，出扶餘道；右翊衛大將軍于仲文，出樂浪道；左驍衛大將軍荊元恒，出遼東道；右翊衛大將軍薛世雄，出沃沮道；右屯衛將軍辛世雄，出玄菟道；右禦衛將軍張瑾，出襄平道；右武侯將軍趙孝才，出碣石道；涿郡太守檢校左武衛將軍崔弘昇，出遂城道；檢校右禦衛虎賁郞將衛文昇，出增地道，皆會於鴨綠水西。述等兵，自瀘河、懷遠二鎭，人馬皆給百日糧，又給排甲、槍矟并衣資、戎具、火幕，人別三石已上，重莫能勝致。士卒行及中路糧已將盡。王遣大臣乙支文德，詣其營詐降，實欲觀虛實。于仲文將執之，尚書右丞劉士龍，為慰撫使，固止之。述與諸將，渡水追文德。文德見述軍士有饑色，故欲疲之，每戰輒走。述一日之中，七戰皆捷，旣恃驟勝，又逼群議，於是，遂進東濟薩水，去平壤城三十里，因山為營。述見士卒疲弊，不可復戰，又平壤城險固，度難猝拔，遂因其詐而還。述等為方陣而行，高句麗軍四面鈔撃，述等且戰且行。秋七月，至薩水，軍半濟，高句麗軍自後擊其後軍，右屯衛將軍辛世雄戰死。於是，諸軍俱潰，不可禁止。將士奔還，一日一夜，至鴨綠水，行四百五十里。將軍天水王仁恭為殿，擊高句麗軍却之。來護兒聞述等敗，亦引還。唯衛文昇一軍獨全。初，九軍到度遼，凡三十萬五千，及還至遼東城，唯二千七百人，資儲器械巨萬計，失亡蕩盡。二十四年，春正月，煬帝詔徵天下兵，集涿郡，募民為驍果，修遼東古城，以貯軍糧。夏四月，車駕度遼，遣宇文述與楊義臣，趣平壤。王仁恭出扶餘道，進軍至新城。高句麗兵數萬拒戰，仁恭帥勁騎一千，擊破之。高句麗軍嬰城固守。煬帝命諸將攻遼東，聽以便宜從事。飛樓橦、雲梯、地道，四面俱進，晝夜不息。高句麗應變拒之，二十餘日不拔。主客死者甚衆。衝梯竿長十五丈，驍果沈光升其端，臨城與高句麗軍戰，短兵接殺十數人。高句麗軍競擊之，而墜未及地，適遇竿有垂絙，光接而復上。煬帝望見壯之，卽拜朝散大夫。遼東城久不下，煬帝遣造布囊百餘萬口，滿貯士土，欲積為魚梁大道，闊三十步，高與城齊，使戰士登而攻之。又作八輪樓車，高出於城，夾魚梁道，欲俯射城內。指期將攻，城內危蹙。會，楊玄感叛書至，煬帝大懼。又聞達官子弟皆在玄感所，益憂之。兵部侍郞斛斯政，素與玄感善，內不自安，來奔。煬帝夜密召諸將，使引軍還。軍資器械攻具，積如丘山，營壘帳幕，案堵不動，衆心恟懼，無復部分，諸道分散。高句麗軍卽時覺之，然不敢出，但於城內鼓噪。至來日午時，方漸出外，猶疑隋軍詐之。經二日，乃出數千兵追躡，畏隋軍之衆，不敢逼，常相去八九十里。將至遼水，知御營畢度，乃敢逼後軍。時，後軍猶數萬人，高句麗軍隨而鈔撃，殺略數千人。二十五年，春二月，煬帝詔百寮，議伐高句麗，數日無敢言者。詔復徵天下兵，百道俱進。秋七月，車駕次懷遠鎭。時，天下已亂，所徵兵多失期不至，吾國亦困弊。來護兒至卑奢城，高句麗兵逆戰。護兒擊克之，將趣平壤。王懼，遣使乞降，因囚送斛斯政。煬帝大悅，遣使持節，召護兒還。八月，煬帝自懷遠鎭班師。冬十月，煬帝還西京，以高句麗使者及斛斯政，告大廟，仍徵王入朝，王竟不從。勅將帥嚴裝，更圖後擧，竟不果行。二十九年，秋九月，王薨，號曰嬰陽王。弟建武立為榮留王。
## 據
* 《三國史記·卷第二十·高句麗本紀第八》
分類:高句麗本紀
孝恭王

**孝恭王**，乃新羅第五十二王。姓金氏，諱**嶢**，憲康王之庶子，母金氏。

真聖王十一年，姑母真聖王禪位於太子嶢。孝恭王立，大赦。增文武百官爵一級。二年，春正月，尊母金氏為義明王太后，以舒弗邯俊興為上大等，阿飡繼康為侍中。秋七月，弓裔取浿西道，及漢山州管內三十餘城。遂都於松岳郡。三年，春三月，納伊飡乂謙之女為妃。秋七月，北原賊帥梁吉，忌弓裔貳己，與國原等十餘城主，謀攻之。進軍於非惱城下。梁吉兵潰走。四年，冬十月，國原、清州、槐壤賊帥淸吉、莘萱等，擧城投於弓裔。五年，弓裔稱王。秋八月，後百濟王甄萱，攻大耶城，不下。移軍錦城之南奪掠沿邊部落而歸。六年，春三月，降霜。以大阿飡孝宗為侍中。七年，弓裔欲移都，到鐵圓、斧壤，周覽山水。八年，弓裔設百官，依新羅制。國號摩震，年號武泰元年。浿江道十餘州縣，降於弓裔。九年，春二月，星隕如雨。夏四月，降霜。秋七月，弓裔移都於鐵圓。八月弓裔行兵，侵奪新羅邊邑，以至竹嶺東北。王聞疆埸日削，甚患。然，力不能禦命諸城主，愼勿出戰，堅壁固守。十年，春正月，以波珍飡金成為上大等。三月，前入唐及第金文蔚，官至工部員外郞沂王府諮議叅軍，充冊命使而還。自夏四月至五月，不雨。十一年，春夏無雨。一善郡以南十餘城，盡為甄萱所取。十二年，春二月，星孛于東。三月，隕霜。夏四月，雨雹。十三年，夏六月，弓裔命將領兵舡，降珍島郡，又破皐夷島城。十四年，甄萱躬率步騎三千，圍羅州城，經旬不解。弓裔發水軍，襲擊之，萱引軍而退。十五年，春正月丙戌朔，日有食之。王嬖於賤妾，不恤政事。大臣殷影諫，不從，影執其妾，殺之。弓裔改國號泰封，年號水德萬歲。十六年，夏四月，王薨。諡曰孝恭，葬于師子寺北。無子，妹婿朴景暉立為神德王。
## 據
* 《三國史記·卷第十二·新羅本紀第十二》
分類:新羅本紀
憲安王

**憲安王**，乃新羅第四十七王。姓金氏，諱**誼靖**，一云**祐靖**，神武王之異母弟也。母照明夫人，閔哀王父金忠恭之女。

文聖王十九年薨，誼靖以文聖顧命即位。大赦，拜伊飡金安為上大等。二年，春正月，親祀神宮。夏四月，降霜。自五月至秋七月，不雨。唐城郡南河岸有大魚出。長四十步，高六尺。三年春，穀貴人饑。王遣使賑救。夏四月，敎修完隄防勸農。四年，秋九月，王會羣臣於臨海殿。王族膺廉年十五歲，預坐焉。王欲觀其志，忽問曰：「汝游學有日矣，得無見善人者乎？」答曰：「臣嘗見三人，竊以為有善行也。」王曰：「何如？」曰：「一高門子弟，其與人也，不自先而處於下；一家富於財，可以侈衣服，而常以麻紵自喜；一有勢榮，而未嘗以其勢加人。臣所見如此。」王聞之默然，與王后耳語曰：「朕閱人多矣，無如膺廉者。」意以女妻之，顧謂膺廉曰：「願郞自愛。朕有息女，使之薦枕。」更置酒同飮，從容言曰：「吾有二女，兄今年二十歲，弟十九歲，惟郞所娶！」膺廉辭不獲，起拜謝，便歸家告父母。父母言：「聞王二女容色，兄不如弟，若不得已，宜娶其弟。」然尙疑未決，乃問興輪寺僧。僧曰：「娶兄則有三益，弟則反是，有三損。」膺廉乃奏：「臣不敢自決，惟王命是從。」於是，王長女出降焉。五年，春正月，王寢疾彌留，謂左右曰：「寡人不幸，無男子有女。吾邦故事，雖有善德、眞德二女主，然近於牝雞之晨，不可法也。甥膺廉，年雖幼少，有老成之德。卿等，立而事之，必不墜祖宗之令緖，則寡人死，且不朽矣。」是月二十九日，薨。諡曰憲安，葬于孔雀趾。膺廉立為景文王。
## 據
* 《三國史記·卷第十一·新羅本紀第十一》
分類:新羅本紀
景文王

**景文王**，乃新羅第四十八王。姓金氏，諱**膺廉**，一云**凝廉**，僖康王之孫，啓明阿飡之子也。母曰光和夫人。妃乃憲安王女寧花夫人金氏。

憲安王五年薨，景文王立。元年，三月，王御武平門。大赦。二年，春正月，以伊飡金正爲上大等，阿飡魏𤦜爲侍中。二月，王親祀神宮。秋七月，遣使如唐貢方物。八月，入唐使阿飡富良等一行人，溺沒。三年，春二月，王幸國學。令博士已下，講論經義，賜物有差。冬十月，桃李華。十一月，無雪。納寧花夫人弟爲次妃。異日，王問興輪寺僧，曰：「師前所謂三益者何也？」對曰：「當時，王及王妃喜其如意，寵愛浸深，一也。因此，得繼大位，二也。卒得娶嚮所求季女，三也。」王大笑。四年，春二月，王幸感恩寺望海。夏四月，日本國使至。五年，夏四月，唐懿宗降使太子右諭德御史中丞胡歸厚，使副光祿主簿兼監察御史裴光等，弔祭先王，兼賻贈一千匹，冊立王爲開府儀同三司、檢校太尉、持節大都督雞林州諸軍事、上柱國、新羅王。仍賜王官誥一道、旌節一副、錦綵五百匹、衣二副、金銀器七事，賜王妃錦綵五十匹、衣一副、銀器二事，賜王太子錦綵四十匹，衣一副、銀器一事，賜大宰相錦綵三十匹、衣一副、銀器一事。賜次宰相錦綵二十匹，衣一副、銀器一事。六年，春正月，封王考爲懿恭大王，母朴氏光和夫人爲光懿王太后，夫人金氏爲文懿王妃。立王子晸爲王太子。十五日，幸皇龍寺看燈，仍賜讌百寮。冬十月，伊飡允興與弟叔興、季興謀逆。事發覺，走岱山郡。王命追捕斬之，夷三族。七年，春正月，重修臨海殿。夏五月，京都疫。秋八月，大水，穀不登。冬十月，發使分道撫問。十二月，客星犯太白。八年，春正月，伊飡金銳、金鉉等謀叛，伏誅。夏六月，震皇龍寺塔。秋八月，重修朝元殿。九年，秋七月，遣王子蘇判金胤等入唐，謝恩兼進奉方物。又遣學生李同等三人，隨進奉使金胤，入唐習業。仍賜買書銀三百兩。十年，春二月，遣沙飡金因入唐宿衛。夏四月，京都地震。五月，王妃卒。秋七月，大水。冬，無雪。國人多疫。十一年，春正月，王命有司，改造皇龍寺塔。二月，重修月上樓。十二年，春二月，親祀神宮。夏四月，京師地震。秋八月，國內州郡，蝗害穀。十三年春，民饑且疫，王發使賑救。秋九月，皇龍寺塔成九層，高二十二丈。十四年，春正月，上大等金正卒。以侍中魏珍爲上大等，藺興爲侍中。夏四月，唐僖宗降使宣諭。五月，伊飡近宗謀逆犯闕，出禁軍擊破之。近宗與其黨夜出城，追獲之車裂。秋九月，重修月正堂，崔致遠在唐登科。十五年，春二月，京都及國東，地震。星孛于東，二十日乃滅。夏五月，龍見王宮井，須臾雲霧四合飛去。秋七月八日，王薨，諡曰景文。太子晸立為憲康王。
## 據
* 《三國史記·卷第十一·新羅本紀第十一》
分類:新羅本紀
憲康王

**憲康王**，乃新羅第四十九王。姓金氏，諱**晸**，景文王之太子也。母曰文懿王后。妃懿明夫人。

晸性聰敏，愛看書，目所一覽，皆誦於口。景文王十五年薨，憲康王立，拜伊飡魏弘為上大等，大阿飡乂為為侍中，大赦內外殊死已下。二年，春二月，皇龍寺齋僧，設百高座講經，王親幸聽之。秋七月，遣使入唐貢方物。三年，春正月，高麗太祖，生於松岳郡。四年，夏四月，唐僖宗降使，冊封王為使持節、開府儀同三司、檢校太尉、大都督雞林州諸軍事、新羅王，秋七月，遣使朝唐，聞黃巢起，乃止。八月，日本國使至，王引見於朝元殿。五年，春二月，幸國學，命博士已下講論。三月，巡幸國東州郡，有不知所從來四人，詣駕前歌舞，形容可駭，衣巾詭異，時人謂之山海精靈 古記謂，王卽位元年事，夏六月，一吉飡信弘叛，伏誅，冬十月 御遵禮門觀射。十一月，獵穴城原。六年，春二月，太白犯月。侍中乂謙退，伊飡敏恭為侍中。秋八月，熊州進嘉禾。九月九日，王與左右，登月上樓，四望，京都民屋相屬，歌吹連聲。王顧謂侍中敏恭曰：「孤聞今之民間，覆屋以瓦不以茅，炊飯以炭不以薪，有是耶？」敏恭對曰：「臣亦嘗聞之如此」因奏曰：「上卽位以來，陰陽和，風雨順，歲有年，民足食，邊境謐靜，市井歡娛。此聖德之所致也。」王欣然曰：「此，卿等輔佐之力也，朕何德焉？」七年，春三月，燕羣臣於臨海殿，酒酣上鼓琴，左右各進歌詞，極歡而罷。八年，夏四月，日本國王遣使，進黃金三百兩、明珠十。冬十二月，枯彌縣女，一産三男。九年，春二月，王幸三郞寺，命文臣各賦詩一首。十一年，春二月，虎入宮庭。三月，崔致遠還。冬十月壬子，太白晝見。遣使入唐，賀破黃巢賊。十二年，春，北鎭奏：「狄國人入鎭，以片木掛樹而歸。」遂取以獻，其木書十五字云：「寶露國與黑水國人，共向新羅國和通。」夏六月，王不豫，赦國內獄囚。又於皇龍寺，設百高座講經。秋七月五日，薨。諡曰憲康，葬菩提寺東南。弟晃立為定康王。
## 據
* 《三國史記·卷第十一·新羅本紀第十一》
分類:新羅本紀
真聖王

**真聖女王**，乃新羅第五十一王。姓金氏，諱**曼**，一云**坦**，景文王之女，憲康王、定康王之女弟也。

定康王二年薨，真聖王立。大赦。復諸州郡一年租稅。設百高座皇龍寺，親幸聽法。冬無雪。二年，春二月，少梁里石自行。王素與角干魏弘通，至是，常入內用事。仍命與大矩和尙，修集鄕歌，謂之《三代目》云。及魏弘卒，追諡為惠成大王。此後，潛引少年美丈夫兩三人，淫亂，仍授其人以要職，委以國政。由是，佞倖肆志，貨賂公行，賞罰不公，紀綱壞弛。時有無名子，欺謗時政，構辭榜於朝路。王命人搜索，不能得。或告王曰：「此必文人不得志者所為，殆是大耶州隱者巨仁耶？」王命拘巨仁京獄，將刑之。巨仁憤怨，書於獄壁曰：「于公慟哭三年旱，鄒衍含悲五月霜。今我幽愁還似古，皇天無語但蒼蒼。」其夕，忽雲霧震雷雨雹。王懼，出巨仁放歸。三月戊戌朔，日有食之，王不豫，錄囚徒，赦殊死已下，許度僧六十人。王疾乃瘳。夏五月，旱。三年，國內諸州郡，不輸貢賦，府庫虛竭，國用窮乏，王發使督促。由是，所在盜賊蜂起。於是，元宗、哀奴等，據沙伐州叛。王命奈麻令奇捕捉。令奇望賊壘，畏不能進，村主祐連，力戰死之。王下勑斬令奇，祐連子年十餘歲，嗣為村主。四年，春正月，日暈五重。十五日，幸皇龍寺看燈。五年，冬十月，北原賊帥梁吉，遣其佐弓裔，領百餘騎，襲北原東部落及溟州管內酒泉等十餘郡縣。六年，完山賊甄萱據州，自稱後百濟，武州東南郡縣降屬。七年，遣兵部侍郞金處誨，如唐納旌節，沒於海。八年，春二月，崔致遠進時務一十餘條，王嘉納之，拜致遠為阿飡。冬十月 弓裔自北原，入何瑟羅，衆至六百餘人，自稱將軍。九年，秋八月，弓裔擊取猪足、狌川二郡，又破漢州管內夫若 、鐵圓等十餘郡縣。冬十月，立憲康王庶子嶢為太子。初，憲康王觀獵行道傍見一女子，姿質佳麗。王心愛之，命後車載，到帷宮野合，卽有娠而生子。及長，體貌魁傑，名曰嶢。眞聖聞之，喚入內，以手撫其背曰：「孤之兄弟姉妹，骨法異於人，此兒，背上兩骨隆起，眞憲康王之子也。」仍命有司，備禮封崇。十年，賊起國西南，赤其袴以自異，人謂之赤袴賊。屠害州縣，至京西部牟梁里，劫掠人家而去。十一年，夏六月，王謂左右曰：「近年以來，百姓困窮，盜賊蜂起。此，孤之不德也。避賢讓位，吾意決矣。」禪位於太子嶢。於是，遣使入唐表奏曰：「臣某言，居羲仲之官，非臣素分；守延陵之節，是臣良圖。以臣姪男嶢，是臣亡兄晸息。年將志學，器可興宗，不假外求，爰從內擧，近已俾權藩寄 用靖國災。」冬十二月乙巳，王薨於北宮，諡曰眞聖，葬于黃山。姪嶢立為孝恭王。
## 據
* 《三國史記·卷第十一·新羅本紀第十一》
分類:新羅本紀
定康王

**定康王**，乃新羅第五十王。姓金氏，諱**晃**，景文王之第二子也。

兄憲康王十二年薨，定康王立。八月，拜伊飡俊興爲侍中。國西旱且荒。二年，春正月，設百高座於皇龍寺，親幸聽講。漢州伊飡金蕘叛，發兵誅之。夏五月，王疾病，謂侍中俊興曰：「孤之病革矣，必不復起。不幸無嗣子，然妹曼天資明銳，骨法似丈夫，卿等宜倣善德、真德古事，立之可也。」秋七月五日，薨。諡曰定康，葬菩提寺東南。女弟曼立為真聖王。
## 據
* 《三國史記·卷第十一·新羅本紀第十一》
分類:新羅本紀